
04 Ĉefartikolo 


Ŝanĝo en la nombrado de 
eldonjaroj de 
“Brazila Esperantisto” 


05 Recenzo: Alexandre Barros kaj Paulo Sergio Viana 
06 Intervjuo: Neia Lŭcia Souza 


Dum sia ekzistado, Brazila 
Esperantisto trapasis periodojn 
de pli ofta kaj regula eldonado 
kaj ankaŭ periodojn, kiam 
ĝi tute malaperis. Antaŭe, 
la nombrado de eldonjaroj 
klopodis iamaniere respeguli 
jarajn kolektojn, eĉ se tiaj 
eldoniĝis kun granda malfruo. 
Kvankam respektebla, tia 
politiko rezultigis nerealajn 
eldonjarojn. Ekde la nuna 
numero, la nombrado de 
eldonjaroj baziĝos sole nur sur 
la fondjaro de la revuo (1907), 
kio ŝajnas al ni pli konsekvenca 
kaj pli facile komprenebla. Tial 
ni saltis de la pasintnumera 
100-a jaro al la nuna 104-a. La 
nombrado de la revunumeroj 
neniel ŝanĝiĝis, do ĉiu numero 
estas klare identigita. 

Eldiro 


Fotoj 

de la dua kaj tria kovriloj: 
Francisco S. Wechsler 

Kovrilo 


La impona enirejo 
de la kolegio, kie 
okazis la 44-a 
Brazila Kongreso 
de Esperanto, 
Julio, 2009. 



[...] ni ĉiuj estas reprezentantoj de la ideo de lingvo internacia, 
ni faru kun ĝi, kion ni volas, sed ni agu honeste kaj ni memoru, 
ke pri niaj agoj la estonteco severe nin juĝos. Memoru, ke 
Esperanto estas nenies propraĵo, ke la esperantistoj havas 
plenan rajton fari kun ĝi ĉion, kion ili volas, se ili nur faros ĝin 
singarde, lojale kaj interkonsente. [...] 


Ludoviko Lazaro Zamenhof 
Kvara Kongreso, 1908, Dresdeno 


Revukunlaboraĵoj: La ĉefredaktoro rigardas gravaj la kunlaboraĵojn senditajn de la legantoj. Tamen, pro hommanko, spaclimigoj en la revuo, kaj kromaj limigoj, li rezervas al 
si la rajton: 1-e: Ne sciigi la ricevon; 2-e: Ne redoni la sendaĵojn; 3-e: Ne garantii publikigon; 4-e: Mallongigi tekston tiam, kiam necese; 5-e: Ĝin reviziigi laŭ ortografia, gramatika 
kaj terminologia aspektoj. Kiel gramatikan konsultfonton ni rekomendas la verkon “Plena Manlibro de Esperanta Gramatiko”, de Bertilo VVennergren. La signifon de ĉiuj vortoj 
netroveblaj en “Plena llustrita Vortaro de Esperanto” (2005) oni aparte klarigu per glosaro. 


Anonctarifo: Tabelo pri prezoj (Brazila Esperantisto) Onoj de paĝo (anoncoj) 


• Komercaj markoj reproduktitaj celas nur ilustri kaj apartenas al la posedantoj 



tutpaĝa (19x25cm) 

4-a kovrilo R$ 900,00 (kolora) 
2-a kaj 3-a kovriloj R$ 600,00 
(nigra-blankaj) 



1/2 duonpaĝa (9x24cm) 
R$ 450,00 (kolora) 

R$ 300,00 (nigra-blanka) 


1/3 trionpaĝa horizontale 

■ (8x18cm)R$ 300,00 (kolora) 
R$ 200,00 (nigra-blanka) 


■ 1/3 trionpaĝa vertikale 

(8x18cm) RS 300.00 (kolora) 
■ R$ 200,00 (nigra-blanka) 



1/6 sesonpaĝa (7.8x8.8cm) 
R$ 150,00 (kolora) 

R$ 100,00 (nigra-blanka) 









Cefartikolo 


Estimataj gelegantoj: 

Pasintnumere ni promesis taŭgan omaĝon pri la tiam ĵus forpasinta Sylla Chaves. Tiun ĉi taskon 
B ni klopodis plenumi nun, publikigante artikolon verkitan de Neyde Barros Rego, kiu dum multaj jaroj 
kunlaboris kun Sylla. En ĝi ŝi priskribas kelkajn liajn karakterizojn kaj rememoras ŝian personan rilaton 
kun li. Plie, du aŭtoroj (Francisco Stefano Wechsler kaj Jose Leite Jr.) verkis po unu soneto omaĝe al 
tiu eminenta brazila esperantisto. 

i 

Alexandre Barros kaj Paulo Sergio Viana recenzas la DVD-on “Esperanto estas..”, elpensitan de 
Rogener Pavinski. Gi verŝajne fariĝos por la ĝenerala publiko grava informilo pri Esperanto kaj ĝia 
s movado. 

p 

e 

Ni intervjuis Neia Lŭcia Souza, la respondeculinon pri Biblioteko “Carlos Domingues”, situanta ĉe 
a la sidejo de BEL en Braziljo. Ŝi klarigas plurajn interesajn kaj preskaŭ nekonatajn detalojn pri tiu ĉi 
biblioteko, la plej kompleta laŭ sia kategorio en Brazilo. 


Rogerio dos Santos Ferreira prezentis tre interesan prelegon pri Mnemoniko ĉe la Esperanto-Kongreso 
de Sanpaŭlo, okazinta en Baŭruo, kiun ni publikigas ĉi tie. Espereble ĝi helpos vin pliakrigi vian 
memorkapablon - kaj, interalie, ne forgesi pagi la movadkotizojn... 

4 

En la Literatura Angulo, ni publikigas du rakontojn. La unuan aŭtoris Maria Sabina kaj elportugaligis 

n Aloisio Sartorato. Ĝi poezie sed trafe pritraktas la konflikton inter amo de virino kaj submetiĝo al vira 
volo. La duan rakonton verkis en Esperanto Joao Contro pri premsonĝo, en kiu multaj strangaĵoj okazas, 
atakoj kaj krimoj trafas la rolulojn, kaj... Nu, legu ĝin kaj vi ekscios! 

3 

En la Lingva Angulo, ni pritraktas la similecojn kaj malsimilecojn inter malkvieto , maltrankvilo , 
diskuto , malkonkordo , disputo , malpaco , kverelo , lukto , batalo kaj milito. Cu vi scias distingi tiujn ĉi 

J vortojn unu disde la alia? 

u 

Legu kaj ĝuu! 

2 

Kio estas EsperantoP Esperanto estas 

Alexandre Prado kaj Paulo S. Viana 


Oni kutime dividas la 
Esperantomovadon en tri nivelojn: 
instruado, praktika uzado kaj 
informado. Dum la lastaj jardekoj, 
oni povas konsideri, ke la du unuaj 
niveloj ricevis konsiderindan 
kreskon kaj plibonigon: plimultiĝis 
lemometodoj, trejnado de instmantoj, 
bonegaj rimedoj disponeblas en 
interreto, kompetentaj retejoj 
funkciadas (lemu.net, edukado.net), 
multenombraj okazoj uzi la lingvon 
tra la tuta mondo prezentiĝas, ĉu 
virtuale, ĉu ĉeeste (kontentige 
sin proponas amaso da eblecoj 
partopreni en renkontoj intemaciaj, 
landaj kaj regionaj). Unuvorte: en 
ĉi tiu komenco de la 21-a jarcento 
estas relative facile lerni kaj uzi 
nian lingvon, kiu efektive fariĝis 
vivanta kaj kulturriĉa. La komunumo 
Esperantista tion spertas, ĝuas kaj 
profitas - ni jam ne bezonas tion 
demonstri aŭ konvinki iun ajn. 

Restas tamen problemo, kiu nepre 
koncemas nin ĉiujn: ni estas ankoraŭ 
ĝene eta, limigita komunumo, kaj 
estus tre oportune, se ni povus 
nombre kreski. Certe ekzistas multaj 
inteligentaj, kleraj homoj en lamondo, 
kiuj interesiĝus pri nia kulturo kaj 
povus aliĝi al nia gmpo, kaj alporti 
kontribuojn al nia movado. Kial ili 
ne tuj aliĝas al ni? La respondo estas 
konsteme simpla: ĉar ili ne scias, ke 
ni ekzistas! La granda mondo ekster 
la Esperantomovado simple ne estas 
informita pri la fenomeno Esperanto. 
Kiu kulpas? Memkompreneble, se ni 
ne deziras esti nur ia fermita, verdula 
sekto kun romantika kaj iom naiva 
idelogio, tiam... kulpas ni mem! 
Ni absolute ne sufiĉe informas pri 


nia lingvo kaj movado per maniero 
kontentiga - jen akceptenda veraĵo. 
Plej multaj samideanoj eĉ ne kapablas 
liveri taŭgajn informojn. Necesas 
internacia, kunordigita, celkonscia 
penado por informi la mondon, 
ke Esperanto ekzistas kaj efektive 
povas kontribui por plibonigo de 
nia homeco. 

La pensoj esprimitaj per la du 
ĉi-supre verkitaj alineoj venis al 
mi en la kapon, je mila fojo, kiam 
mi unuafoje spektis la DVD-on 
“Esperanto estas...” Post pluraj 
anoncoj per la reto, fine aperis 
tiu informmaterialo por aĉeto en 
diska formo (ĝi plu disponeblas 
rete). Temas pri speciala materialo. 
Kongrua por uzado per komputiloj 
aŭ per simplaj DVD-aparatoj 
konektitaj al televidaparatoj, ĝi 
daŭras ĉirkaŭ kvardek minutojn kaj 
konsistas el ses sendependaj blokoj, 
kiujn oni povas spekti en iu ajn 
ordo. Ili trafe, objektive prezentas 
la ĉefajn aspektojn de la lingvo kaj 
movado: utileco, trajtoj, uzeblecoj, 
lingvostrukturo, Esperantoeventoj 
kaj historio. Ĉiuj blokoj estas 
vigle, malmonotone filmitaj, kun 
fulmaj trafaj informoj, scenoj kaj 
komentoj de Esperantoparolantoj 
- ĉio vigle kaj interesveke montrata. 
Ekzistas versioj en pluraj lingvoj, 
kio faras ĝin utila en preskaŭ la 
tuta mondo. Bedaŭrinde, en nia 
portugallingva versio la partoprenoj 
de homoj parolantaj en Esperanto ne 
disponigas subtekstojn, ekzemple; 
tio estas grava perdo, ĉar kelkaj estas 
riĉenhavaj, konvinkaj atestoj. La 
franclingva versio, kiun mi konsultis 
per la retejo lemu.net, ja prezentas 


tiajn subtekstojn. La nivelo estas 
profesia kaj la elekto de la eroj tute 
oportunaj. Ne eblas spekti la tuton 
kaj plu dubi pri la vivanteco de nia 
movado - supozeble ĉi tiu estas 
maksimuma laŭdo farebla pri la 
disko. Modema informilo, modeme 
konceptita kaj moderne farita. Ĉu 
la Esperantistoj ĝenerale montriĝos 
sufiĉe modemaj kaj konsciaj por uzi 
tian bonegan materialon profite al sia 
movado? Miaopinie, ĉiu el ni devus 
donaci unu aŭ du ekzemplerojn de 
“Esperanto estas...” al biblioteko, 
lemejo, universitato, kulturinstanco, 
aŭ simple al amiko. 

Ni tamen ne kaŝu etan, bagatelan 
kritikon: la menuo, prezentata en 
formo de blua kubo, ne estas facile 
alirebla: la ĉapitroj, kiel fenestretoj, 
ne prezentiĝas en facile trovebla 
ordo, kaj oni iom konfuziĝas, kiam 
oni volas trovi eron ankoraŭ ne 
viditan. Pli serioze: gravaj instancoj 
de la Esperantokulturo kaj organizo 
ne estas sufiĉe emfaze menciitaj, 
tiel ke oni povus pensi, ke nia afero 
estas simple vartata de disa popoleto, 
sen ia organizo aŭ strategio. A1 
mi ŝajnas, ke UEA, la Akademio 
de Esperanto, Internacia Kongresa 
Universitato, Pasporta Servo, 
Akademio Intemacia de la Sciencoj 
kaj aliaj organizoj povus favore 
impresi pli postulemajn spektantojn. 
Certe la intenco de la aŭtoroj estis 
prezenti Esperanton pli malpeze, pli 
gaje, pli junece - oni akceptu tion. 

Gratulon al la ĉefa elpensinto, 
brazila junulo Rogener Pavinski, kiu 
kreis la tuton, kune kun intemacia 
skipo, dum 3-jara laboro. Eldonis 
Edukado@Interreto kaj Kosmuzik. 





Foto: Francisco S. Wechsler 


Intervjuo kun Nela lŭcla Souza 


BE: Bonvolu unue resumi vian 
esperantistan karieron. 

Neia: Pri Esperanto mi eksciis 
en la infanaĝo, sed kompletan 
a bazan kurson mi faris, kiam mi estis 
en duagrada lernejo, en Goiania- 
GO. Tiam mi eniris la esperantan 
p movadon, pere de Instituto Goiano 
e de Esperanto. 

Sekve mi partoprenis la 
n reorganizadon de Brazila Esperantista 
Junulara Organizo-BEJO, kies 
vicprezidantino mi estis en 1981. 

En 1976 mi ekloĝis en Braziljo 

o 

kaj frekventis la tiean Esperanto- 
g Asocion. Post la BEJO-sperto mi 
fariĝis prezidantino de Esperanto- 
N Asocio de Braziljo kaj, en 1986, 
prezidantino de Brazila Esperanto- 
0 Ligo. 

Mia profesia fako estas 
bibliotekscienco. Ekde la jaro 

5 J 

2001 mia volontula laboro por 
j esperanto estas ĉe Biblioteko Carlos 


Domingues, de Brazila Esperanto- 
Ligo. 

BE: Kiam kaj kiel estiĝis 
Biblioteko Carlos Domingues? 

Neia: Ni klopodas kompili la 
historion de la biblioteko ĉefe per 
informoj en Brazila Esperantisto kiuj 
montras la jenon: 

• Unu el la unuaj esperantaj grupoj 
fonditaj en Brazilo estis Brazila 
Klubo Esperanto (1906). Gi havis 
bibliotekon. 

• Brazila Esperanto Ligo estis fondita 

em 1907. Ne troveblas informo pri 
biblioteko tiutempa. 

• Brazila Klubo Esperanto kaj 
BEL funkciis ĉe la sama adreso 
(Praga da Repŭblica, 54). Estas 
registro pri tio en 1949. Mi ne 
trovis ankoraŭ informojn, ĉu 
tiu kunloĝado okazis ekde la 
komenco de BEL aŭ ne. 

• Demandaro de IBGE( Instituto 
Brasileiro de Geografia e 


Estatistica) de la jaro 1950, 
respondita de la Klubo, deklaras la 
ekziston de biblioteko ekde 1906 
- do, ekde la klubo-fondiĝo. 

• En Brazila Esperantisto majo-junio 

1956 aperas labor-programo por 
la 50-jariĝo de BEL kaj unu el 
la programeroj estas “publikigo 
de Biblioteka Katalogo el la 
biblioteko kiun BEL subtenas kune 
kun Brazila Klubo Esperanto, kiu 
estas la plej riĉa kaj valora tiaspeca 
kolekto en la tuta Ameriko” (laŭ 
la teksto de la programo). Do, ĉi 
tie la biblioteko jam aperas kiel 
organo de ambaŭ institucioj. 

• Mi ne trovis ankoraŭ informojn 
rilate al malfondiĝo de Brazila 
Klubo Esperanto kaj ĉu BEL 
heredis ĝiajn havaĵojn kaj la 
bibliotekon. 

• Carlos Augusto Guimaraes 
Domingues estis plurjara 
prezidanto de BEL. En decembro 
1973 li estis elektita lastfoje al 
tiu posteno. Li forpasis la 22an 
de februaro 1974. En la Ĝenerala 
Ordinara Asembleo de BEL, la 
25an januaro 1975 la ĉeestantoj 
omaĝis Carlos Domingues kaj 
em tiu okazo estis malfermita 
la omaĝa plakaĵo de inaŭguro 
de la biblioteko kun la nomo 
”Biblioteko Carlos Domingues”. 

BE: Kial kaj kiel vi komencis 
prizorgi la bibliotekon? 

Neia: Pro tio, ke mi estas 
bibliotekistino. Kaj pro tio, ke en 
2001 mi liberiĝis el aliaj esperant- 
rilataj taskoj, mi min proponis por 
volontuli ĉe Biblioteko Carlos 
Domingues. 

BE: Kiaspecajn problemojn vi 

pri la Biblioteko Carlos Domingues 


alfrontis dum la organizado de la 
biblioteko? 

Neia: La problemoj ŝanĝiĝas de 
tempo al tempo. 

En la komenco de la reorganizado 
ni ne havis aŭtomatigajn rimedojn. 
En alia momento la ekzistanta 
fizika spaco estis nesufiĉa por 
enhavi la tutan kolekton. Volontuloj 
por helpi en la laboro venas kaj 
malaperas - krom kelkaj sindediĉaj 
kunlaborantoj, kiuj helpas ĉe la 
biblioteko laŭlonge de la tempo. 

La plej gravaj punktoj nuntempe 
estas la bezono akiri novan 
biblioteksistemon kaj manko de 
pliaj kunlaborantoj por helpi en la 
laboro. 

BE: Kiom da titoloj posedas 
nuntempe la biblioteko? Cu ĝi 
posedas raraĵojn? 

Neia: Lakolekto enhavas ĉirkaŭ 
5800 librotitolojn. E1 tiuj 2.287 estas 
disponigitaj en la sistemo. Aliaj 2330 
titoloj estas katalogitaj kaj atendas 
revizion antaŭ la enkomputiligo. 
Mil ducent titoloj atendas la 
katalogadon. 

La revukolekto estas ampleksa. 
Gi estas organizita laŭ titolordo kaj 
registrita en slipoj. Post la sistemigo 
de la libroj venos ĝia vico. 

Apartan prizorgadon ricevas 
la vasta kolekto de bultenoj (ĉefe 
organoj de lokaj esperantaj grupoj 
el Brazilo kaj aliaj landoj). 

Riĉaj estas la fotokolekto kaj la 
ĵumaleltranĉaĵoj, alivorte kolekto pri 
esperantaj aferoj. 

Ĉi momente ni laboras kun la 
kolekto pri raraj kaj specialaj verkoj. 
ĉis nun estis listigitaj 330 titoloj en 
tiu kategorio. 


La biblioteka kolekto respegulas 
la historian movadon. Dum la 
laborado oni ĉiumomente gapas 
pri la kapablo kaj strebo de la 
esperantistoj tra la tempo. 

BE: Kiel funkcias nuntempe 
la biblioteko? Kiel ordinaraj 
esperantistoj povas aliri ĝin? 

Neia: Ne estas ankoraŭ fiksita 
horaro por malfermi la bibliotekon. 
Por la interna laboro la horaro 
dependas de la disponebleco de la 
volontuloj, kiuj venas du-trifoje 
semajne. 

Ĉiu esperantisto, kiu bezonas ion 
ĉe la biblioteko, estas akceptata. Ni 
faras plurajn serĉadojn laŭ peto kaj 
sendas la rezultojn al la demandanto. 
Kaj eblas pmnti librojn al tiuj, kiuj 
venas ĉi tie. 

BE: Kiuj estas la planoj por la 
estonteco de nia biblioteko? 


Neia: La planoj estas: 

a) malfermo de la biblioteko por la 

ĉiutaga uzo de la esperantistoj 
kaj ĝenerala publiko; 

b) katalogado kaj enkomputiligo 
de la restanta parto de la 
librokolekto; 

c) enkomputiligo de la 
revukolekto; 

c) preparo de speciala katalogo kun 

la raraĵoj (virtuala kaj papera); 

d) konstruo de la “Virtuala 
Biblioteko” de BEL (eldonaĵoj 
de la institucio, oficialaj organoj 
kiel Brazila Esperantisto kaj 
la diversaj bultenoj, historiaj 
dokumentoj, historiaj fotoj...) 

e) disponigo de la bibliotekaj servoj 

al fakultatoj pri lingvoj kaj 
lingvistiko - BCD havas plurajn 
verkojn pri aliaj planlingvoj 
krom Esperanto. 


Foto: Francisco S. Wechsler 

I Mia genia amiko Svlla Chaves 

Neide Barros Rego, la 30-an de julio 2009. 


Paroli aŭ skribi pri Sylla Chaves 
estas por mi samtempe plezura kaj 
dolora afero. Plezura ĉar mi gardas 
pri li multajn bonajn rememorojn. 
I Dolora pro tio, ke li ne plu estas 
inter ni. Neniam plu ni povos revidi 
a tiun simpatian senharulon, aŭdi lian 
voĉon kaj peti de li klarigon pri niaj 
duboj. Mi ĉiam memoros pri tiu 
a neforgesinda amiko. 

Eksedzo, sen filoj, li vivis sola 
en sia apartamento en Botafogo, 
8 Rio, kun la bonkora servistino Vera. 

Mankis nur tri tagoj por ke Sylla 
N kompletigu 80 jarojn, kiam li subite 
0 forpasis la 30-an de Majo 2009. 

Filo de Tullio kaj Zillah Chaves, 
3 ambaŭ poliglotoj kaj poetoj, li 
5 naskiĝis en la 2-a de Junio 1929. 
Li tre amis siajn gepatrojn kaj siajn 
gefratojn Mario, Livio, Flavio, Lŭcia 
n kaj Marilia. 

Li estis 7 -j ara, kiam liaj gepatroj kaj 
o pli aĝaj gefratoj eklernis Esperanton 
en lia sudbrazila naskiĝurbo, Santana 
0 do Livramento. 

En 1937 li kun la familio 
transloĝiĝis al Rio-de-Ĵanejro kaj 
tie Sylla ekstudis Esperanton sola, 
per la libroj kaj kajeroj de sia pli aĝa 
fratino. Kaj neniam plu forlasis la 
lingvon kreitan de D-ro Zamenhof 
en 1887. 

Li diplomiĝis pri juro en 1954 en 
Rio; studis politikajn sciencojn en 
Parizo em 1954/56; kaj magistriĝis 
pri komunikado en Kalifornio, 
1970/72. 

Li instruis publikajn rilatojn 
en Fondaĵo Getŭlio Vargas, kie 


ankaŭ laboris Amarilio Carvalho kaj 
Aloisio Sartorato. Ilin alproksimigis 
Esperanto. 

Ankaŭ pro Esperanto mi konis 
Sylla Chaves, tiun eksterordinaran 
personon. Mi ĝin opinias malfacila, 
ke iu superos lin. 

Inter 1978 kaj 1982 li prezidis 
Brazilan Esperanto-Ligon. Dum du 
monatoj li estis invitita profesoro 
en la Instituto pri Kibernetika 
Pedagogio de la Universitato de 
Paderbom (Germanujo). Dum naŭ 
jaroj li partoprenis en la Akademio 
de Esperanto. 

Ni kunvivadis longatempe, dum 
renkontiĝoj, kongresoj, prelegoj 
kaj festoj, precipe en Kultura 
Kooperativo de Esperantistoj (KKE), 
Rio de Janeiro; en la lasta jardeko 
multe pli, okaze de mia partopreno 
en televidprogramoj (Gutoj de 
Esperanto) kaj farado de videoj, 
KD-oj, DVD-oj ktp. 

Kiom valoraj estis la instruoj, 
kiujn mi ricevis de Sylla dum de 
la kurso, kiun li gvidis en KKE, en 
2002, pri “Traduko de poeziaĵoj kaj 
de muziktekstoj”! 

En 2006 kaj 2007, ni intense 
laboris kune, dum unu jaro kaj 
duono, por organizi la antologiojn 
Brazila Esperanta Parnaso (BEP) 
kaj Poesias Escolhidas do Brazila 
Esperanta Parnaso , komputile 
presaranĝita de Jose Tenorio kaj 
eldonita de Oportuno. 

Tiucele ni tradukis poemojn kaj 
kolektis informojn pri la diversaj 
poetoj (vivantaj kaj mortintaj), 


serĉante fotojn, verkante leterojn, 
tekstojn, babilante multfoje per 
telefono kun homoj de la tuta Brazilo 
kaj ankaŭ okazigante recitalojn. 
Dum la laboro ni havis multajn 
ĝojojn kaj ankaŭ malĝojojn, sed la 
ĝojoj estis la plejmulto. 

En intervjuo publikigita en la 
revuo Brazila Esperantisto (Januaro/ 
Marto 2004), Sylla asertis: 

La tria fulme brila Esperanta 
talento estas Neide Barros Rego. 
Kaj pri ŝi mi plej multe fieras, ĉar 
mi povis akompani, paŝon post paŝo, 
ŝian marŝadon de la portugallingva 
Parnaso al la Esperanta. Unue, kiel 
deklamantino, poste, kiel premiata 
poetino, kaj nun eĉ kunigante belan 
kantistinan voĉon al la prezentataj 
poeziaj tekstoj. Dank’ al ŝi mia 
vidbendo “Plurspecaj ErojporArtaj 
Vesperoj ” estispremiita en la belarta 
konkurso de Universala Esperanto- 
Asocio, en 2002, kies rezult-anonco 
okazis en Fortalezo. 

Venintaj de li, tiuj vortoj multe 
fierigas min. 

En 1991 li ricevis la premion 
“Onisaburo Deguĉi” (Japanujo) “pro 
sia uzado de Esperanto por monda 
paco kaj homara feliĉo”, kaj en 1992 
fariĝis honora membro de UEA. 

Surbaze de propono mia al 
la prezidanto de la “Academia 
Fluminense de Letras”, Edmo 
Rodrigues Lutterbach, la nomo de 
Sylla estis aprobita por la klaso de 
Sociaj Sciencoj. En la antaŭtago 
de sia forpaso, Sylla diris al mi 

per telefono, ke en sia baldaŭa 
enposteniĝo, li prelegos pri engaĝita 
poezio. 

Lia entuziasmo estis facile 
konstatebla. Talenta poeto, Sylla 
Chaves, estis ne nur idealisto sed 
ankaŭ realiganto. Laborema kaj 
produktiva, li atingis verkadon riĉan 
kaj varian. 

Klarega parolmaniero, perfekta 
prononco, sentema animo, kiam 
li deklamis li ĉiam emociiĝis kaj 
emociigis nin. 

Kelkajn tagojn antaŭ ol morti, li 
tradukis kune kun Affonso Soares 
mian soneton “Pieta”,ĵus publikigitan 
en la revuo “O Reformador ” kaj, en 
sia lasta semajno, li esperantigis 
mian poemon “Respondo”, kiun mi 
baldaŭ publikigos (dulingve) en mia 
libro “Rikolto”. 

Li havis tiom da kvalitoj!... 
Kompetenta, profesoro de organizo 
kaj metodoj, li fiksis limtempojn kaj 
celojn kaj plenumis ilin. Li laboris 
senĉese pere de sia komputilo. Pro 
timo al virusoj li neniam instalis 
Interreton en sia aparato. Li uzis 
ĝin pere de la komputilo de Alfredo 
Aragon, lia sindediĉa sekretario. 

Mia karega amiko Sylla, kun 
kiu mi babilis ĉiutage per telefono 
plurfoje! Kaj kiom mi lemis per ĉiu 
babilado! Kelkfoje Sylla telefonis 
kaj, ĉar mi forestis, li profitis la 
okazon por peti al Walmir, mia edzo, 
lian opinion aŭ konsilon pri aferoj, 
kiujn li pensis aŭ imagis. 


Neide Barros Rego kaj Sylla Chaves 
Foto: Neide B. Rego 


Esperanta movado estis lia 
konstanta zorgo. Ekzemple, la 
konsisto de la nuna estraro de 
BEL estis propono lia. Li estis 
kuraĝa homo. Tre edukita kaj klera 
persono. Ni ĉiuj admiris Sylla kaj 
lin respektis. 

Li multe helpis min en la farado 
de la DVD “Neide kantas”, en 
la elekto de la muzikoj kaj eĉ 
esperantigante komponaĵojn laŭ 
mia peto. En la enkonduko, li verkis 
belan prezentadon pri mi. 

Krom la portugala, li bone 
parolis la hispanan, la anglan, la 
francan kaj Esperanton. Li studis la 
araban, la germanan kaj la msan. Li 
retuŝetis mian prononcon en la msa 
kaj en la germana por kanto kaj por 
deklamado. 

Li kompilis kanzonojn el preskaŭ 
la tuta mondo kaj publikigis ilin 
kun la respektivaj partituroj en la 
libro Cent Jaroj da Kantado en 
Esperanto (1887-1987). Li verkis 
siajn komponaĵojn per la helpo de 
buŝorgeneto. 

Kiom da horoj, tagoj kaj 
monatoj Sylla perdis farante la 
bild-kaj-teksto-aranĝojn de la videoj 
“Plurspecaj eroj por Arta Vespero”, 
“A sonoridade do Esperanto” kaj 
“Neide kantas”! 

Esperanto multe ŝuldas al li. 

Kvankam ege okupata, Sylla 
neniam rifuzis klarigi niajn dubojn. 
Perfektigema en sia verkado, li estis 
nia plej kompetenta revizianto. Mi 
havas garditaj plurajn leterojn liajn. 
Li ĉiam respondis leterojn senditajn 
al li kaj li sendis kopiojn al mi. Kun 
kia plezuro mi kunlaboris en la 
revizio de lia Oportuna Poŝvortaro 


kaj mi estis kunlaboranta en lia ne 
finfarita “Vocabulario Esperanto/ 
Portugues”. 

La lasta prelego lia, kiun mi 
ĉeestis en Petropolo, estis mirinda. 
Tiam, li faris retrospektivon de 
sia vivo, parolis pri landoj kaj 
organizaĵoj, kie li laboris, kiel UN 
kaj UNESKO. 

Ŝajnas, ke li antaŭsciis pri sia 
baldaŭa morto. Pro tio, li dediĉis sian 
tutan tempon al Esperanto. Neniam 
promenis, neniam amuziĝis kaj ĉiam 
aktualigis sinpri eksterlandaj aferoj. 

Li spektis TV-programojn rekte 
parolatajn en la franca. g 

Lastatempe li estis malsana kaj 
malfacile enspiris; li uzis multajn 
medikamentojn, konsultis kuracistojn 
kaj faris plurajn ekzamenojn. 

3 

Li vivis kun malgranda 
monprovizo. Li estis ŝparema homo 
kaj gastiĝis en malmultekostaj 
hoteloj. Malgraŭ tio li vojaĝis al 
aliaj urboj kaj ŝtatoj por prelegi en 
renkontiĝoj. 

2 

Tre neordinara estis la lasta 
deziro de Sylla. Li informis nin, ke 
li ŝatos esti kremaciita, kaj poste, 
ke liaj cindroj estu ĵetitaj sub arbon 
nomatan kambukao 1 . Li igis min 
promesi, ke mi deklamos tiuokaze. 

Mi konsentis. 

Li esploris pri la ekzisto kaj 
fotoj de kambukao. Li sciis, ke en 
la bieno de KKE, en Rio-de-Ĵaneiro, 
en la kvartalo Banguo estas kelkaj 
arboj de tiu frukto. Li verkis belan 
soneton, legis ĝin telefone kaj poste 
sendis ĝin al mi. 

- f 

1 Plinia edulis (mirtaco). 

Omaĝo al Sylla 


Neide Barros Rego, la 30-an de julio 2009. 


10 


Feliĉe kelkajn jarojn antaŭ 
lia forpaso mi omaĝis lin. Unue 
nomante Sylla Chaves mian 
modestan Esperantan bibliotekon. 
Poste per organizado de la recitalo 
“Ao mestre Sylla, com carinho” 
(Karese, al majstro Sylla). 

La omaĝo okazis la 6-an de Majo 
2005, en la sidejo de KKE. Tie ĉeestis 
du fratoj kaj du bofratinoj 
liaj: Mario kaj Rosita, Flavio 
kaj Marlene. Sylla fariĝis 
tre feliĉa. Tiam mi disdonis 
al la publiko presitan 
programon, kiu montris lian 
foton kaj informis pri li 
kaj lia verkaro. Mi invitis 
kelkajn gelernantojn miajn 
kaj koleginojn por deklami 
poemojn verkitajn de li. Estis 
ankaŭ prezentataj muzikoj 
komponitaj de li, aperintaj en 
la DVD “Plurspecaj eroj por 
Arta Vespero” (unua premio 
en la Belartaj Konkursoj 
2002 de UEA, kies rezulto 
estis anoncata en la 87-a UK, 
en Fortalezo, Brazilo). 

Per letero mi dankis al li pro la 
revizioj de miaj poemoj kaj prozaj 
tekstoj; ankaŭ pro la invito al mi por 
partopreni en liaj didaktikaj kaj artaj 
laboroj. Bedaŭrinde mi ne trovis 
tiun leteron en mia komputilo, nek 
la paperan version. 

Okaze de lia forpaso multaj 
gesamideanoj de Brazilo kaj 
eksterlande sendis kondolencajn 
mesaĝojn al la familio kaj al la 
brazila esperantistaro. 


En la pasinta 26-a de Junio, ni 
denove omaĝis lin en KKE, kantante 
kaj deklamante liajn verkojn. La 
prezidanto de KKE, Givanildo 
Ramos Costa diris emociigajn 
vortojn pri nia karmemora amiko. 



Prof. Sylla Chaves / Foto: Francisco S. Wechsler 

En la pasinta 5-a de Julio, 
dimanĉe, en la bieno “Esperanto”, 
proprietaĵo de Kultura Kooperativo 
de Esperantistoj, ni plian fojon 
omaĝis Sylla. Plenumante lian 
deziron, oni ĵetis liajn cindrojn sur 
grundon sub arbo nomata kambukao. 
Ĉirkaŭ 30 gesamideanoj kune kun 
familianoj de Sylla ĉeestis al la 
evento. Oni parolis pri la forpasinto, 
oni deklamis poeziaĵojn liajn, oni 
kantis muzikojn. Nia samideano 
Edmo Rodrigues Lutterbach legis 


la neeldonitan poemon de Sylla 
verkitan en la portugala “O fim 
dos cambucas” (La finiĝo de la 
kambukaoj); Andre Varella deklamis 
portugale la poemon “Eu nunca 
serei po”, de Alda Pereira Pinto, kaj 
la tradukon de Sylla “Mi neniam 
fariĝos polvo”, ambaŭ publikigitajn 
en la antologio Poesias escolhidas 
do Brazila Esperanta Parnaso ; 
laŭ peto de nia neforgesebla 
amiko, mi kantis du kanzonojn, 
kiuj mencias la frukton. 


Tiu ne estis la lasta 
omaĝo al tiu valorega brazila 
esperantisto. Ankaŭ en la 
malferma kaj en la ferma 
solenoj de la 44-a BKE, 
okazinta en Juiz de Fora, Minas 
Gerais, Sylla Chaves ricevis 
belajn kaj kortuŝajn omaĝojn. 
Ili konsistis el diapozitiva 
prezento pri lia verkaro kaj per 
deklamado de soneto verkita 
de Jose Leite Jr. 


Kelkaj gazetoj daŭre omaĝas 
lin per publikigo de artikoloj pri li. 
En la 94-a Universala Kongreso de 
UEA, en Bjalistoko, Pollando, oni 
nomis Sylla Chaves ĉambron de la 
Kongreso. 

Ni ĉiaokaze omaĝos lin. Sylla 
meritas! 


Ni petas lin, kie ajn li estu, ke li 
daŭre inspiru kaj instigu nin! 


t 

Senlace rimojn kaj silabojn varbi, 
Komandi tropojn, ritmojn korifei, 

El vortĥaoso harmonion krei, 

Per mil nuancoj versojn bunte farbi. 


Malpacon kaj militon funde vei, 

Sed amon kaj teneron dolĉe harpi. 
Premiojn, laŭrojn ĝui kaj kungarbi, 
En eminento flame apogei. 

Tiele vivis vi - sed nun malestas. 
Svenigas la kolorojn griznebulo. 
Misagordiĝis la silaboĥoro, 

Pasintan vervon ne plu manifestas. 
Kaj orfe ĉe kotplena versangulo 
Almozas konsternita metaforo. 

Soneto memore de Svlla Chaves 


Jose Leite Jr. 

Nome de la Brazila Esperantistaro 
44-a BKE - Juiz de Fora 


Poeton ni omaĝu poezie, 

Ĉar vorto vere belas ĝuste tie, 
Kie muzoj troviĝas kaj la gloro 
Eterne cizeliĝas sur la oro. 



Poeto Sylla Chaves, vi ĉeestas 
Alian dimension, kie festas 
La pacaj batalantoj antaŭ Dio, 

Al Kiu preĝas nun Esperantio. 

Nun restas tie ĉi nia sopiro 
Kaj tamen ĉe ni kreskas la inspiro 
El via vigla verko, verda flamo. 

Adiaŭ nun ni diras, kara Sylla, 

Kaj ĉiam zorgu ni pri via brila 
Ekzemplo de espero kaj de amo. 

Rogerio dos Santos Ferreira 

La arto helpi kaj plibonigi la memorkapablon 



Jes, mi scias: vi pensas, ke vi 
havas pigran memoron. Iafoje vi 
ne sukcesas trovi la ŝlosilojn de via 
aŭtomobilo, forgesas ies nomon aŭ 
eble gravan daton! Kiomfoje vi jam 
havis ion sur la pinto de la lango, 
sed ne atingis memori ĝin? Kiomfoje 
vi devis aĉeti serion da aferoj en la 
superbazaro kaj revenis hejmen sen la 
plej necesa aĵo? Tamen, malstreĉiĝu: 
nenio erara okazas al via memoro. 
Same kiel la korpo, ankaŭ la memoro, 
se konvene ekzercata, plifortiĝas kaj 
respondas al ni, kiam ni bezonas 
ĝin. Se, kontraŭe, ni ĝin negletktas, 
ĝi atrofiiĝas kaj fariĝas nekapabla 
kontentigi niajn bezonojn. 

Multaj homoj recitas la rimon: 
“Tridek tagojn havas Septembro, 
Aprilo, Junio kaj Novembro” por 
memorigi al si mem la nombron 
de la tagoj en ĉiu monato. Tio estas 
formo de mnemoniko - termino 
uzita de la antikvaj grekoj por 
nomi teknikojn, kiuj helpas la 
naturan memorkapablon. La vorto 
mnemoniko devenas de Mnemosyne, 
greka diino de la memoro, pri kiu 
oni diradis, ke ŝi scias ĉion pasintan, 
estantan kaj okazontan. Resume oni 
povas diri, ke mnemoniko estas ĉia 
ajn sistemo helpanta la memoron pere 
de asociado de nova informo kun io 
jam konata aŭ kutima. 

Por niaj pratempaj antaŭuloj, 
memoro estis ne nur praktika 
instrumento por pluvivado, sed ankaŭ 
kaj precipe integra parto de la ĉiutaga 
vivo. En iu mondo sen presmaŝino, la 
memoro estis la nura rimedo, per kiu 


la historio povis esti registrata. Bona 
memoro estis la unua kondiĉo por 
sukceso: poetoj enmemorigis siajn 
verkojn eĉ longe antaŭ ol ilin skribi; 
politikistoj, teologoj kaj filozofoj, 
kiuj persvadis sian aŭdantaron 
per efikaj kaj konvinkaj diskursoj, 
uzis memorelpilojn por reteni en la 
menso siajn parolojn. 

La tiel nomata “patro” de 
la sistemoj destinitaj helpi la 
memorkapablon estas Simonides. 
Li estis poeto el antikva Grekujo 
(vivis ĉirkaŭ 500 jarojn a.K.) kaj 
verkis traktaĵon pri la memoro. 
Oni rakontas, ke iufoje Simonides 
estis invitita reciti poemon sian en 
homplena salono. Post la recito, 
li ricevis mesaĝon, ke du viroj lin 
atendas ekstere por paroli al li. Ne 
longe post kiam Simonides eliris 
el la salono, la plafono kaj muroj 
kolapsis kaj falis, mortigante ĉiujn 
invititojn en la konstruaĵo. (La du 
viroj malaperis, sed oni asertis, ke ili 
estis Castor kaj Pollux, du ĝemelaj 
dioj, kiuj savis Simonides tial, 
ke li preĝis al ili antaŭ sia recito.) 
La korpoj estis tiel damaĝitaj kaj 
nerekoneblaj, ke eĉ familianoj ne 
sukcesis identigi ilin, sed, pere 
de mensa reprodukto, Simonides 
kapablis determini, kiu estas kiu 
pro la sidloko, kiun ĉiu okupis dum 
la recitado. 

Tiel do Simonides demonstris 
sian unuan principon de la memoro 
- nome locus , aŭ loko. Pere de 
asociado de bildoj de tio, kion ni 
bezonas memori, kun specifaj lokoj, 


kiel ĉambroj en domo aŭ seĝoj en 
salono, ni donas logikan strukturon 
al grupo de aferoj, kiu antaŭe ŝajnis 
senrilata, kaj tiel ni igas ĝin pli 
facile memorebla. Por memori ajnan 
sinsekvon de informoj (ĉu nomojn 
de personoj, ĉu liston de aĉetaĵoj aŭ 
punktojn de diskurso), la praktikanto 
de la locus -tekniko povus loki la 
memorendan informon sur ŝtupojn 
de kutima kaj imagata loko. 

La grekoj skribis multajn tekstojn 
pri memoro, kiuj, bedaŭrinde, 
perdiĝis antaŭ longe, sed iliaj 
teknikoj feliĉe prezerviĝis en latinaj 
tekstoj. Ili disvolvis kaj starigis 
multajn konceptojn pri la locus- 
metodo. Ekzemple, ili malkovris, ke 
la locus aŭ loko devas esti kutima aŭ 
sufiĉe konata de la persono, kaj ke la 
sensoj, ĉefe la vidado, havas fortan 
rolon en la enmemorigado, 

Ankaŭ la antikvaj romanoj ludis 
gravegan rolon en la disvolvo de la 
memorsistemoj. Multaj impresiĝis 
de la granda memorkapablo de 
la tiutempaj trejnitaj oratoroj, 
kiuj kredis, ke, la memoro havas 
fundamentan gravecon en la 
parolarto - ĉar, kiel povus uzi 
konvinkan argumenton aŭ kortuŝi 
sian aŭdantaron oratoro, kiu ne 
enmemorigis la strukturon de sia 
diskurso? 

Eble la plej fama roma verkisto 
pritraktinta memoron estas la 
politikisto kaj oratoro Marcus Cicero 
(106 - 43 a.K.), kiu helpis venigi 
la grekajn memorteknikojn en la 
latinan per sia laboro De Oratore. 



Rogerio dos Santos Ferreira 
Foto: Francisco S. Wechsler 

Ankaŭ Quintilianus (ĉirkaŭ 35 
- 95 p.K.) verkis influan laboron 
nomatan Institutio Oratoria , en kiu 
li aplikas la locus-principojn. Sed 
la plej kompleta registro de klasikaj 
memorteknikoj aperas en la Ad 
Herennium , verko, kiu antaŭas kaj 
la Cicerajn kaj la Quintilianusajn 
tekstojn, kaj kiun onidire verkis 
nekonata junulo. Ad Herennium 
faras unikan, gravan distingon pri 
tipoj de memoro: ĉiu el ni posedas 
naturan memoron (nian denaskan 
memorkapablon), kiun ni povas 
plibonigi pere de artefarita memoro 
(tio estas, la memorteknikoj). 

Hodiaŭtempe la plej gravaj 
disvolvoj de la memoro okazis ne en 
la homa menso, sed ene de maŝinoj. 
Ni komencis neglekti nian memoron 
laŭmezure kiel ni ekapogis nin sur 
pli fidindaj instrumentoj por registri 
informojn (de la personaj komputiloj 
ĝis inteligentaj poŝtelefonoj). 

Bona memoro estas frukto de 
intereso. En la antikvaj socioj oni 
havis altan intereson enmemorigi 
kaj rememori informojn. ĉar, antaŭ la 
invento de la skribsistemo, gravajn 
spertojn por la homa supervivado 
oni devis transdoni parole. La tri 
ŝlosiloj por reteni intereson kaj 


konservi la menson koncentrita 
estas uzi la imagpovon, kompreni la 
studobjekton kaj plani siajn proprajn 
celojn. Vi povas igi tedan informon 
interesa, mense kolorigante ĝin. 
Bona memoro ankaŭ dependas 
de nia kapablo asocii la novan 
informon kun informo jam konata 
de ni. Laste, plani niajn celojn 
estas teni vivan bildon de tiu celo 
en nia menso dum malfacilaj horoj 
- ekzemple: vi povas imagi vin mem 
parolanta senembarase antaŭ publiko 
en ĉambro plenplena de homoj, dum 
vi praktikas vian paroladon. 

Unu el la ĉefaj rimedoj akiri 
sciojn ekde la plej fruaj tempoj 
estas pere de legado. Freŝaj esploroj 
montras, ke oni lemas pli efike se oni 
sorbas informojn pli rapide, tio estas, 
ju pli rapide vi legas, des malpli 
oportunojn via cerbo havas distriĝi. 
Se vi deziras lerni kiel pligrandigi la 
povon de via koncentriĝo, praktiku 
rapidlegadon. Ĝi estas lertaĵo, kiun 
oni devas lerni de kompetentaj 
instruantoj aŭ pere de seriozaj 
lemomaterialoj. 

Ju pli vi rimarkas detalojn pri 
personoj, lokoj kaj aĵoj, des pli firme 
ili gluiĝas al via memoro. Tial vi 
devas disvolvi vian observo- kaj 
imagpovon. Vi povas testi vian povon 
per la jena ekzerco: elektu ĉiutagan 
objekton, ekzemple, florpoton. 
Rigardu la florpoton dum ĉirkaŭ 
kvin minutoj, kun speciala atento al 
ĉiuj ĝiaj detaloj. Poste, fermu viajn 
okulojn aŭ simple rigardu for disde 
la florpoto kaj provu rememori ĝin. 
Se vi deziras, vi povas provi desegni 
la florpoton aŭ la elektitan objekton, 
sen rigardi. Poste rigardu denove 
la objekton kaj kontrolu, kiom da 
detaloj vi forgesis. Praktiku ofte 
tiun ekzercon kaj vi rimarkos vian 


observemon pligrandiĝi tagon post 
ta g°. 

La tekniko mense bildigi 
objektojn povas esti aplikata 
por memori la plej seninteresajn 
ĉiutagajn informojn, kiel liston 
de aĉetaĵoj aŭ farendaĵoj. Se vi 
bezonas, ekzemple, rememori liston 
de objektoj kiel pano, viando, kafo, 
ĉokolado kaj lampo, vi povas pli 
sukcese rememori ĉiujn tiujn aferojn 
uzante la /oci/s-teknikon. Elektu 
kutiman lokon, povas esti via hejmo 
aŭ laborejo. Imagu la unuan aferon, 
kiun vi devas aĉeti, sur la unua ŝtupo 
de la elektita loko. Ekzemple, ni 
supozu, ke vi elektis vian hejmon. 
Imagu la panon, en ĉiuj ĝiaj detaloj, ^ 

ĉe la pordo de via hejmo. Imagu la 
objekton pli granda ol ĝi ordinare 
estas kaj animu ĝin: imagu, ke la 
pano havas piedojn kaj manojn kaj 
ĝi frapas al via pordo. Ju pli ridinda 
la sceno, des pli interesa ĝi fariĝas 
por nia menso, kaj, kiel ni jam vidis, 
intereso estas la ĉefa impulsilo por 
memoro. Nun imagu la duan objeton 
en via listo sur la dua ŝtupo de via 
hejmo, por ekzemplo, la tablo en via 
manĝoĉambro. Vidu per viaj mensaj 
okuloj la viandon sur la tablo. Sed 
imagu multajn viandopecojn tiel, ke 
via tablo preskaŭ ne povas surhavi 
tian kvanton da viando. Nun imagu 
la trian objekton, la kafon, asociitan 
kun la tria ŝtupo de via hejmo. Ni 
supozu, ke la tria ŝtupo estas la 
televidilo. Imagu, ke kafo abunde 
ŝprucas el la ekrano de via televidilo. 

Nun loku la proksiman objekton de 
via listo sur la proksiman ŝtupon de 
via hejmo, ni diru, la sofon. Imagu, 
ke la sofon oni komplete malpurigis 
per ĉokolado. Ĝi estas tute ŝmirita 
per tavolo da ĉokolado. La lasta afero 
en via listo estas lampo. Ni supozu, 







P s i k o I o g i o 


ke la proksima ŝtupo en via hejmo 
estas balancoseĝo. Imagu animatan 
lampon, kunkrucitaj kruroj, sidantan 
sur via balancoseĝo. Memoru, ke ju 
B pli ridindaj la scenoj, des pli interesaj 
ili estas por via menso kaj sekve pli 
memoreblaj ili fariĝas. Por rememori 
la liston de aferoj, kiujn vi bezonas 
aĉeti en la bazaro, sufiĉas nur mense 

a 

trairi la ŝtupojn de via kutima loko, 
via hejmo, kaj “vidi” la objektojn, 
kiujn vi metis tien. Unua ŝtupo: la 
e pordo. Kio estis ĉe la pordo? Pano. 

Dua ŝtupo: manĝotablo. Kio troviĝis 
n sur ĝi? Viando. Kaj tiel sinsekve 
pluen. 

Vi ankaŭ povas uzi la locus- 
metodon por enmemorigi la ĉefajn 
0 punktojn de via diskurso, liston de 
farendaĵoj, historiajn faktojn kiel 
^ liston de eksprezidantoj de iu lando, 
kaj ĉion, kion vi devas memori 
laŭorde. Praktiku la /oci/s-teknikon 
o uzante ĉiam pli kaj pli da objektoj, 
kaj iun tagon memori liston de dudek 
aferoj estos tre facila tasko por vi. 

Alia tekniko por enmemorigi 
liston de neinterligitaj objektoj estas 
u simple konekti ilin en ia ridinda 
n maniero. Ekzemple: jen listo de 
dek neinterligitaj vortoj: aviadilo, 
o ekrano, juĝisto, telefono, fenestro, 
kafo, ĉemizo, kuiristo, elefanto kaj 
arbo. 

Nia unua tasko estas vidi la 
aviadilon. Mi volas, ke vi vidu 
per viaj mensaj okuloj, en ĉiuj 
ĝiaj detaloj, grandegan aviadilon. 
Gi povas esti io, kion vi vidis 
lastatempe en revuo aŭ io, per kio 
vi faris vian plej freŝan veturon. 
Vidu klare la bildon de aviadilo. 
Nun ni konektos aviadilon kun la 
proksima vorto de nia listo, kiu estas 
ekrano. Sed ni devas fari tion en 
ia ridinda kaj freneza maniero, ĉar 
tiamaniere ni vekos la atenton de 
nia memoro. Havu ĉiam enmense, 


ke nia memoro ne ŝatas logikajn 
aferojn. Ĝi rapide seninteresiĝas pri 
ili, do nia celo estas veki la intereson 
de nia memoro kreante nelogikajn 
kaj ridindajn scenojn. Ni do vidu la 
scenon de aviadilo trairanta ekranon 
de kinejo. Mi deziras, ke vi ne nur 
legu tiujn priskribojn, sed fakte 
“vidu” ilin dum sekundo en via 
menso. Ni do konektis aviadilon kun 
ekrano. Nun ni devas ligi ekranon 
kun la proksima vorto de nia listo, 
kiu estas juĝisto. Nun vidu juĝiston 
elpaŝi tra la ekrano de via televidilo 
en vian vivĉambron. Ne pensu 
plu pri aviadilo, mi deziras, ke vi 
nun vidu nur la scenon de juĝisto 
elpaŝanta en vian vivĉambron tra 
la ekrano de via televidilo. Nun 
ni ligu la proksiman vorton kun 
juĝisto. Ne plu pensu pri ekrano. 
Imagu vin mem batanta juĝiston per 
telefono. Memoru, ke se vi imagas 
simple la scenon de la juĝisto uzanta 
telefonon, tio estus tro logika, kaj 
logikajn aferojn ni forgesas facile. 
Ni devas imagi absurdajn scenojn 
por veki la atenton de nia memoro. 
Vidu tiun scenon dum sekundo en 
via menso. Nun ne plu pensu pri 
juĝisto. Ni konektu la sekvantan 
vorton kun telefono. Imagu, ke vi 
ĵetas for telefonon tra la fenestro de 
via hejmo. Vidu la scenon. Aŭdu la 
bruon de la vitro diseriĝanta per viaj 
mensaj oreloj. Nun imagu vinĵetanta 
kafon sur la vitron de via fenestro. 
Nun vidu vin mem verŝi kafon sur 
vian novan ĉemizon. Nun imagu la 
kuiriston de via preferata restoracio 
kuiranta vian ĉemizon en grandega 
kaldrono. Vidu nun elefanton sur 
la loko de la kuiristo. La elefanto 
preparas vian vespermanĝon. Ĝi 
estas la kuiristo kaj eĉ uzas kuiristan 
antaŭtukon kaj ĉapelon. Nun imagu 
arbon plenplenan de elefantoj. Vidu 
kiom da elefantoj troviĝas sur tiu 
arbo. 


Jen finite! Vi enmemorigis liston 
de dek vortoj simple ligante unu 
vorton al alia en ia ridinda kaj 
nelogika maniero. Por rememori la 
liston, sufiĉas nur pensi pri la unua 
vorto, kiu estis aviadilo. Kio okazis 
al la aviadilo? Ĝi trairis ekranon. Kaj 
kio okazis al la ekrano? Juĝisto eliris 
tra ĝi en vian vivĉambron. Kaj kio 
okazis al la juĝisto? Vi batis lin per 
telefono. Kaj tiel plu. 

Bona memoro donas al ni la 
necesan konfidon, ke ni rememoros, 
kion ni bezonos rememori. Tie ĉi 
ni lernis la /oci/s-teknikon kaj la 
ligoteknikon, eble la plej potencaj 
kaj uzataj sistemoj por memori 
informojn laŭorde. Krom ili, ekzistas 
multaj aliaj teknikoj destinitaj helpi 
al ni memori, kion ni bezonas: 
nomoj de personoj, longaj numeroj, 
telefonnumeroj, adresoj, datoj, 
diskursoj, historio, kaj tiel plu. 
La fundamenta mesaĝo de ĉi tiu 
teksto estas jena: se vi lernos la 
teknikojn kaj praktikos la ekzercojn 
adekvate, vi ne nur disvolvos vian 
memorkapablon, sed ankaŭ profitos 
de pli granda memfido. 

IA SINONIMLUDO 

Estimataj gelegantoj, kiel 
promesite pasintnumere, ĉi-foje 
ni pritraktos familion de vortoj 
ofte esprimantaj konceptojn, 
kiuj preferinde ne ekzistu en 
esperantista medio. Temas pri 
malkvieto*, maltrankvilo*, diskuto ] , 
malkonkordo 3 , disputo *, malpaco *, 
kverelo 4 , lukto 2 , batalo* kaj 
milito*. (La asterisko indikas, ke 
la radiko troveblas en la Universala 
Vortaro de la Fundamento, dum 
la numeroj indikas la respektivan 
Oficialan Aldonon de la radiko al la 
Universala Vortaro.) Kiel kutime, ni 
uzos la jenajn mallongigojn: PV = 
Plena Vortaro; PIV = Plena Ilustrita 
Vortaro; NPIV = Nova Plena Ilustrita 
Vortaro; kaj ReVo = Reta Vortaro. 
La signo z indikas Zamenhof-an 
ekzemplon. 

Ni komencu per malkvieto, kiu ne 
nepre esprimas ion negativan; laŭ la 
konceptaro, kiun ni nun diskutas, ĝi 
signifas montron de ekscititeco. Do 
ekzemple: ĉe la sojlo de Kristnasko 
la geknaboj fariĝis neregeblaj, ĉar 
tiu dato vekis en ili fortan malkvieton 
pro espero ricevi la tiom sopiratajn 
donacojn. Tamen la malkvieto ankaŭ 
povus rezulti el kolero aŭ sufero: 
Pli kaj pli malabundis manĝaĵo, 
kaj kreskis la malkvieto en nia 
popolo; la regnestrojjam antaŭtimis 
sangelverŝan ribelon. 

Se malkvieto esprimas eksteran 
staton, maltrankvilo esprimas 
animstaton. Maltrankvilon ne ĉiam 
akompanas malkvieto: Kvankam 
ege maltrankvila pri la sorto de 


siaj kamaradoj, la soldato obeis 
la komandon ricevitan kaj kviete 
atendis ilian revenon malantaŭ 
la remparo. Male, en la antaŭa 
ekzemplo, la popola malkvieto 
rezultis el maltrankvilo. 

Diskut(ad)o povas signifi 
interŝanĝon de argumentoj el 
malsamopiniantoj pri iu temo aŭ 
ekzamenon de tiu temo per debato: 
submeti sian projekton al diskutado 
publika 1 . Sekve, tiu ĉi vorto per 
si mem ne esprimas negativan 
aspekton. Povus tamen okazi, 
ke malsamaj opinioj rezultigas 
kverelon. 

Malkonkordo estas manko de 
akordo inter la sentoj kaj opinioj 
de pluraj homoj: En tia afero, se 
ĝi per si mem montriĝis vivipova, 
konkordo estas laplej certa garantio 
de senduba sukceso, malkonkordo 
signifas la rnorton 1 . Malkonkordo 
ne estas nepre negativa stato, ĉar en 
iuj situacioj diverseco de ideoj aŭ 
sentoj estas esenca por ekĝermo de 
novaj ideoj. 

Pri la preciza signifo de disputo 
ekzistas... nu, diskuto. Kvankam 
PV, PIV kaj NPIV proksimigas 
ĝian signifon al tiu de kverelo, 
tamen ReVo difinas ĝin (miaopinie 
pli trafe) kiel vortan konkuron, en 
kiu ĉiu el la partioj defendas sian 
opinion: pri tio mi havis kun la 
reĝo de elfoj plenforman disputon z ; 
aŭ kiel reciprokan pretendon 
je iu rajto aŭ posedaĵo: la loto 
ĉesigas disputojn kaj decidas inter 
potenculoj 1 . Kompreneble, tiaspecaj 


disputoj ja povas naski kverelon 
kaj ĝuste tial oni konfuzas ofte 
la signifon de disputo kun tiuj de 
kverelo kaj malpaco. Alia ekzemplo 
esperinde klarigos la diferencon: Sed 
ĉar pro la nedifiniteco de la vorto 
“lando ” la vortoj “patrolando ” kaj 
“hejmlando ” estas neprecizaj kaj 
ofte kaŭzas disputojn kaj malpacon 
kaj malamike disigas intersi lafilojn 
de la sama terpeco, tial en ĉiuj dubaj 
okazoj mi evitas tiujn neprecizajn 
vortojn kaj uzas anstataŭ ili la pli 
precizajn vortojn “patruja regno ”, 
“patruja regiono ”, “patruja urbo ”, 
“hejma regno”, “hejma regiono”, 
“hejma urbo ” z . 

Malpaco esprimas, laŭ NPIV, 
rilaton inter homoj aŭ homgrupoj 
karakterizatan de malamikaj agoj 
aŭ intencoj. ReVo donas similan, 
sed ne tute egalan difinon: stato de 
malakordoj interhomoj aŭhomgmpoj. 
Vidu la ĉi-supran ekzemplon kaj 
ankaŭ la jenan: la reciproka malpaco 
inter la homoj neniam ĉesos, ĝis la 
homoj alkutimiĝos starigi la nomon 
“homo” pli alte ol la nomon de 
gento z . 

Kverelo estas kolera, bma kaj eĉ 
perforta malpaco: se homoj kverelos, 
kaj unu batos la alian per ŝtono aŭ 
per pugno kaj tiu ne mortos, sed 
devos kuŝi en lito: se li leviĝos kaj 
irados ekstere per apogilo, tiam la 
batinto estu senkulpa 2 . Konklude, 
malpaco estas pli vastsignifa ol 
kverelo. 

Batalo estas malamika interpuŝiĝo 
inter du homoj, homgrupoj aŭ 

La kampo ebena, verda, 
ondoforma, senfina, daŭris malplena: 
ĝi estis la tipa soleco de la centraj 
kampoj de Maraĵoo 1 . 

La forta mestizino, malgraŭ 
la treege varma suno, sentis nek 
senpaciencon nek laciĝon: atendi 
estis la kondiĉo mem de ŝia ekzistado, 
kaj ŝi plenumadis tiun kondiĉon kun 
sublima indiferenteco. Ŝi atendadis 
dum la tuta vivo. Ŝi naskiĝis tre for 
de tiu loko, ĉe la mirinda bordo de 1’ 
rivero Amazono. Ekde kiam ŝi estis 
etulino, ŝi atendadis lapreterpasontan 
ŝipeton, en la mallarĝa kaj mizera 
ĉeborda dometo. La grandioza 
scenejo ne kaŭzis miregon, ĉar ĝi 
estis kutima. La danĝeroj, kvankam 
ordinaraj aŭ malŝatataj, ne timigis 
ŝin. Sed ankoraŭ ekzistis en ŝia vivo 
io tute nova kaj plezuriga, malgraŭ la 
perioda trairo de la ŝipetoj, kelkfoje 
de la vaporŝipo, kiu alligis ŝin al la 
kruta riverbordo, kie ŝi atendadis, 
atendadis... La rapidpasa trairo 
vekis en ŝia simpla imago de neklera 
indiĝenino la senton pri la revo, la 
iluzio, la malproksimo, la mirindo... 
el kiu mistera lando devenus la ŝipo? 
A1 kiuj foraj aventuroj ĝi kondukos? 
Kiam finfine ŝi ankaŭ iros for, 
malproksimen de tiu ĉi loko?... 

Iam, neatendite, alvenis la 
tiom atendata aventuro: iu kanuo 
kunportis ŝin kaj la familianojn al 
insulego, kie, laŭ la konkludo de la 
mestizo, riĉiĝi estos facile. 

En la kampoj duonverdaj de 
Maraĵoo, Ritinjo trovis novan vivon, 
novan atendon, novan solecon. 
Antaŭe estis la soleco de la rivero 


kaj de la arbaro, la atendo de la 
preterpasonta ŝipeto; nun estas la 
soleco de la vasta senarba kampo 
kaj la atendo de la bovgardisto, 
kiu malfruas. Car Ritinjo trovis en 
la kamparo la aventuron, kiun ŝi 
longe atendadis de la Destino, la plej 
banalan, la plej belan de la aventuroj: 
la Amo. Kaj kia kurioza kaj kruda 
amo, kiu odoras je arbara rezino kaj 
je aromaj kampoherboj, kun milda 
pulpo, la ekzotika gusto kaj la akreco 
de la bonodora bakurio 2 , amo kruda 
kaj forta, naiva kaj perforta, farita 
el obstino kaj silento, lernitaj rekte 
de la naturo. 

Kia stranga estas tiu neatendita 
amo inter la riverborda mestizino kaj 
la kampara bovgardisto! 

Ŝi, alkutimiĝinta superregi la 
ribeleman riverfluon, ne submetiĝis 
al la forta volpovo de la taŭra 
hufoferisto, de la ĉevala dresisto. 
Kaj la kruda amo daŭris inter 
tempestoj de nedresita kolero kaj 
teruraj periodoj de trankvileco de 
malvarma kaj silenta obstino. Sed 
la propra forto de la tirana sento kaj 
de la turmenta instinkto kondukis al 
repaciĝoj silentaj inter tiuj du naturoj 
ribelemaj kaj primitivaj. 

En tiu mateno, Ritinjo atendis 
Johanon Vicenton. Plian fojon, 
instigite de kruela forto, ŝi revenis 
al malnovaj renkontoj. Kiom da 
tempo daŭros la nova repaciĝo? 
La nebridebla penso remaĉis la 
komplikaĵojn de la nova sento, tiom 
stranga, kiu kondukis ŝin obeeme al 
la bovgardisto, malgraŭ la koleroj 
plej fortaj, kiam Johano Vicento 


mem subite aperis longe for en la 
ebenejo. Ritinjo iris renkonti lin 
malrapide, tre malrapide kun sento 
miksita de ĝojo kaj konfuzo, kvazaŭ 
pentanta pro la decido; la malfacila 
kaj nevarma saluto estis kvazaŭ 
influata de ĵusaj malkonsentoj. 
Tamen iu firma decido brilis en 
la rigardo de la viro. Li estis ne 
parolema, alkutimiĝinta al la silento 
kaj al la soleco de la kamparo, sed 
en tiu momento li tuj parolis. Se la 
mestizino vere volas, ŝi devus tuj 
decidi pri la geedziĝo. Tia vivo estas 
neeltenebla, ne povos plu daŭri tiel; 
hodiau kverelo, morgaŭ obstino. Ŝi 
finfine decidu. 

La ribelema virino surpriziĝis, 
preskaŭ sufokita pro la neatendita 
situacio. La nesubmetebla 
temperamento instigis ŝin al 
ribelemo, sed malpreciza timo 
perdi definitive sian viron antaŭ 
nelonge rekonkeritan, haltigis en ŝia 
buŝo arogantajn vortojn. Ŝi hezitis, 
remaĉante sian momentan dubon. 
Por gajni tempon, ŝi respondis 
elturniĝe, neprecize promesante: ŝi 
pensos, ŝi parolos al sia patro... ŝi 
respondos morgaŭ... 

Flanke unu de la alia, sur la 
hela kampo, li estis revenantaj al la 
bieno, kiam subite Johano Vicento 
haltis. Li ĵus vidis du sovaĝajn 
bubalojn. 

- Ni iru,, diris ŝi, senscia pri 
kamparaj afero, dum la sperta 
bovgardisto eksplikis: 

- Ili batalos unu kontraŭ la alia. 

Ritinjo gape fiksis la rigardon sur 


Insulego ĉe la elfluejo de la rivero Amazono. 2 Dolĉe acida frukto de la arbo Platonia insignis (kluziaco). 




ilin. La besto pli proksima, plej facile 
observebla dum la alia estis je granda 
distanco, havis aspekton trankvilan, 
malzorgeman, oni eĉ povus diri 
neatentan. Per sia paca konduto de 
nesovaĝa bovo, kun okuloj malviglaj 
kaj tristaj, nenio signis en ĝi ion 
perforteman kaj militeman. Dum 
longa tempo, senatentaj eĉ per la 
rigardo, la bestoj montris kompletan 
indiferentecon, ĝis tre malrapide ili 
komencis skrapeti la grundon. 

- Gi okazos nun... - simple diris 
la bovgardisto. 

En la sama momento, la du 
majestaj bestoj ekmoviĝis per 
rapidega, freneza kurado, kaj per 
iu klakego okazis la terura kolizio: 
komoj fenditaj, fmnto kontraŭ fmnto, 
lapoplitoj streĉitaj, lapiedegoj firme 
apogitaj sur la malmola grundo, 
luktante per nemezurebla forto, neniu 
el la du cedis milimetron, kio ŝajnis 
miraklo de obstino kaj de persisto. 

Ritinjo, premspire, kun okuloj 
dilatitaj pro temro, spektis rigida la 
titanan batalon. Subite, vekiĝante 
el tiu malsaneca letargio, ŝi 
maltrankvile petegis: 

- Apartigu ilin, bonvole! 




IA SINONIMLUDO 

La bovgardisto, alkultimiĝinta 
al la sovaĝaj manieroj de labubaloj, 
svingante la trankvilan kapon, 
eksplikis, per ironia rideto, ke 
tio estas tiel mem, oni ne povus 
interveni. Iu ajn ekstera interveno 
estus neefika. Eĉ forta bato per 
dika bastono ne sukcesus apartigi 
la du fruntojn interplektitajn per 
obstina forto. Ili restus tiel dum 
multaj horoj ĝis vesperiĝo. Kaj la 
mestizino, heziteme, sekvis sian 
vojon, impresita, nekredema... 

Vesperiĝe, Ritinjo kaj Johano 
Vicento revenis al la batalejo. Nenio 
nova: la kapoj interplektitaj, la 
poplitoj streĉitaj, lapiedegoj fiksitaj 
sur la gmndo, la du bestoj en la sama 
pozicio. La obskura instinkto de la 
bestoj antaŭsciigis ilin ke tiu, kiu 
unue cedos mortos kaj pro tio ambaŭ 
nekredeble rezistis. Sed, por la sperta 
bovgardisto, io nenormala signis la 
finon de la batalo. Subite, kvazaŭ 
samtempe, la harditaj muskoloj 
malstreĉiĝis, la kmroj kurbiĝis kaj 
la bubaloj mlfalis malfortiĝintaj sur 
la kampon. 

La mestizino, ĝis tiam senmova, 
sentis iun tremfroston trakuri sian 


junan korpon. La obstino de la 
bubaloj... ŝia obstino...estis tia. Ŝia 
vivo kun Johano Vicento povus esti 
eterna bubala konflikto, dum pluraj 
jaroj, pluraj jaroj, dum kiuj neniu 
el la du cedus ĝis la du falus, ĝis ili 
falus mortantaj. 

Granda malĝojo kaj amara 
elreviĝo plenigis ŝian tutan animon 
kaj ŝi triste eksplikis al li: 

- Johano Vicento, ni estas tiaj... 
Kial insisti pri geedziĝo, se ni restus 
daŭre obstinaj? Adiaŭ, kamlo. 

Kaj ŝi foriris, tra la kamparo, 
malgrandeta ombro rapide 
malaperanta en la amazonia 
krepusko, firme konvinkita pri sia 
decido. 

Ŝi foriris. Tamen, en la plej 
intema parto de sia simpla kaj kmda 
memo, Ritinjo sentis la teruran 
batalon de du tragikaj kaj plenpovaj 
bubaloj: la nebridebla pasio de amo 
nekontentigita (kiu pli aŭ malpli fme 
revenigos ŝin al la bovgardisto) kaj 
la kuraĝa obstino de ŝia nedresita 
temperamento de mestizino. Bubala 
batalo... Kiu, finfine, venkos, la amo 
aŭ la obstino? 



17 


Daŭrigo de la paĝo 15 


armeoj: post longa batalo ili sin 
proklamis nevenkeblaj z ; la batalo 
pro Stalingrado. Kompreneble, ĝi 
uzeblas ankaŭ figursence, esprimante 
malfacilan penadon kontraŭ barojn 
aŭ danĝerojn: la batalo pro la 
ekzistado z . 

Lukto estas senarmila korpa 
batalo: ili ruliĝis surtere en sovaĝa, 
senregula lukto. Gi povas ankaŭ 
signifi sportan konkuron, en kiu ĉiu 


klopodas renversi la alian: en boksa 
lukto la konkurantoj klopodas venki 
unu la alian per nokaŭto. Simile 
al batalo , lukto povas esti uzata 
figurasence por esprimi intensan 
penon. 

Milito signifas malpacon inter 
regnoj, plenumatan per armiloj 
fare de armeoj: kaŭze de la Dua 
Mondmilito pereis pli ol kvardek 
milionoj da homoj. Militoj ordinare 


konsistas el pluraj aŭ multaj bataloj. 
Figursence, milito esprimas gravan 
interpuŝiĝon, per aŭ sen armiloj: 
post longa hezitado, la registaro jine 
deklaris militon kontraŭ jrdrogoj. 

Nun jam venis fino al mia latino, 
sed mi proponas al vi, por plia 
ekzerco, pristudi kaj kompari la 
signifojn de debato 2 , polemiko\ 
kaj konflikto 2 . Kaj tiel esperinde vi 
plikapabliĝos je uzado de nuancriĉa 
lingvaĵo. 






PREMSONGO 


Joao Contro 


I 

Laura Nentes eklaboris en 
nia firmao tre juna, montrante, 
ekde la komenco, lertecon kaj 
honestecon je la plenumo de siaj 
funkcioj kiel grava oficistino. Pro 
sia modela konduto ŝi fariĝis amata 
de ĉiuj gekolegoj. Respekta amikeco 
plifirmiĝis inter ni dum tiuj jaroj. 
Laura vidviniĝis frumature, tamen ŝi 
superis la psikan traŭmon laborante 
kaj zorgante pri Livia, sia sola filino, 
tiam adoleskantino. Bruna kaj bela, 
45-jara, Laura aspektas iom pli ol 
30-jara. 

Livia estas atentabsorba pro 
siaj ĝentilaj manieroj, senafekta. 
Sia frunto iomete alta kaj vizaĝo 
senmakule blanka, kontrastanta kun 
nigregaj haroj, havigas al ŝi singularan 
fizionomion. Dum socia kunvivado 
aŭ kiel volontulino en eventoj, kiuj 
gradaltigas la kolektivon, ŝi montras, 
ke ŝi lernis kontentige la gepatrajn 
principojn. Sindonema al labestaro, 
ŝi diplomiĝis pri veterinararto, 
komencante poste studadon de 
Botaniko kaj Pejzaĝarto, pri kies 
lemobjektoj ŝijamposedis signifajn 
konojn, akiritajn pro intereso, kiun 
tiaj aferoj jam vekis en ŝi. Multajn 
motivojn havas Laura por ne ŝpari 
laŭdojn al Livia. Mi enamiĝis al tiu 
junulino, kiun mi vidis kreski kaj kiu 
partoprenis kun mi en belaj okazaĵoj, 
neforigeblaj el mia memoro. Ni 
intencas geedziĝi tuj kiam ŝi finos 
la lernadon. 

Alexandre, kiu preferas prezenti 
sin kiel Alex, estas konato de Laura 
ekde lemejaj benkoj, kiam, ankoraŭ 


senbarba, aspiris gravajn farojn. 
Talenta, diplomiĝis pri Medicino, 
sed, sen la necesa inklino, li ne ĝin 
plenumas dediĉe. Rufa, svelta kaj 
forta komplekcio, li similas tipon, 
kiu allogas virinan atenton. Alex 
estas inteligenta, parolema kaj 
ekstercentrita. Lia emo al nekonvenaj 
esprimoj estas preskaŭ forlasita. 
Iafoje li ankoraŭ glitas sur vulgaraj 
esprimmanieroj, ne pro malklereco, 
sed pro neglektemo. Kiam ni 
interkonatiĝis, Alex portis aŭtomatan 
pistolon kaj priskribis entuziasme 
ĝiajn karakterizaĵojn, elmontrante 
vastan konon pri armiloj. Adepto al 
pafarto, li paroladis spertule ankaŭ 
pri la afero. Kelkan tempon post la 
vidviniĝo de Laura, Alex komencis 
sieĝi ŝin, pretendante edziĝi kun ŝi 
tuj kiam ŝi konsentos. Konsiderante 
la longan periodon da amikeco, 
Laura ĝin ne rifuzis, sed pretekstante 
nenian intereson pri nova kuniĝo ŝi 
ne devontigis sin. Tamen li nutras 
esperon, ke je oportuna okazo ŝi 
edziniĝos kun li. Malgraŭ mia 
evidenta amo al Livia, Alex ne kaŝas 
ĵaluzon, kiam mi helpas Lauran pri 
eventualaj problemoj. Li konsideras 
min potencialan rivalon. Tio eble 
motivas lian antipation al mi, kiu 
estas reciproka, ĉar ankaŭ mi lin ne 
estimas, pro liaj strangaĵoj. Tamen, 
mi klopodas kompreni lin. 

Meze de la jaro 2005 venis al 
mi premsonĝo, en kiu elstariĝis la 
suspektinda karaktero de Alex. Post 
instalo de nova filio en suda regiono 
de la ĉefurbo San-Paŭlo, Laura kaj 
aliaj oficistoj estis rekompencitaj per 
unusemajna ferio. Intertempe Livia 


invitis Lauran kaj min partopreni en 
renkontiĝo de pejzaĝistoj en la urbo 
Holambra, kie ŝi iros kun gekolegoj. 
Delikate, Laura rifuzis la inviton. Ŝi 
deziris legi kaj promeni sur la parko. 
Preninte sur min kompromison, mi 
ne akompanis Livian al la evento, 
sed mi iris ĝis la flughaveno. Sabate, 
je la vesperkrepusko, post kiam la 
aviadilo frajtita de la grupo forflugis, 
mi revenis al la apartamento de 
Laura por sciigi ŝin, ke Livia 
ekveturis bonorde. La apartamento 
situas en la dua etaĝo de ĉarma 
konstruaĵo, subtenata per dikaj 
kolonoj el ferbetono. La fasado estas 
diskrete dekoraciita per arabeskoj 
formitaj per videblaj brikoj. Elstaras 
balkonoj kunbelaj florkestoj. Gracia 
ĝardeno okupas la frontan korton. 
Ambaŭflanke estas enirejo kaj 
elirejo por veturiloj. 

Alex eniris la apartamenton 
minutojn antaŭ ol mi. Oni rimarkis, 
ke li ne estas sobra. Li manuzis 
sian armilon dum Laura, sidiĝinta 
sur la sofo, kaŝis sian embarason. 
Interparolinte kun ambaŭ, mi 
retiriĝis kiam Alex, alparolante 
ian ajn aferon, venis al mi tenante 
cigaredon en la maldekstra mano 
kaj la armilo en la alia. Subite li 
perdis ekvilibron kaj falis sur min. 
Instinkte, pro la pistolo, mi deviis 
kaj li falis sur vazon, kiu dispeciĝis, 
disjĉtante akvon, florojn kaj vitrajn 
fragmentojn sur la tuta vizitĉambron. 
Tuŝinte la plankon la armilo pafis kaj 
la kuglo trafis Lauran. Repreninte 
la pistolon, kiu eskapis el lia mano, 
Alex riproĉis min. Mi detenis min 
por ne pugnobati lin. Mi intencis 

helpi Lauran, kiu kuŝiĝis sur la 
sofo. La vundo, ĉe la maldekstra 
kokso, ŝajne ne estis fatala. Pro 
evidentaj motivoj mi ne fidis je la 
lerteco de Alex en tiu momento. 
Do mi provis venigi kuraciston 
dum Alex ekzamenis la vundon. 
Li ne montris maltrankvilecon, 
tio kvietigis min. Bedaŭrinde, mia 
portebla telefono estis sen elektro kaj 
tiun de Laura mi ne sciis, kie trovi. 
Mi memoris, ke en la unua etaĝo 
loĝas kuracisto, tial mi malsupreniris 
la ŝtupojn duope. Insultante min, 
Alex venis de malantaŭe kaj pafis 
kontraŭ min. La kuglo vundis mian 
dekstran brakon kaj enloĝiĝis en 
kontraŭan intermuron. Li estas pli 
freneza ol li montriĝas - mi pensis. 
Hezitinte iomete sur ŝtuparplaceto, li 
minacis pafi denove. Pro la baldaŭa 
danĝero, mi kuris al la strato. Gi 
estis dezerta. Eknoktiĝis kaj pluveto 
malfaciligis la vidadon. Mi forkuris 
kaj kiam mi tumiĝis, Alex ekaperis 
ĉe la pordo kaj provis certiĝi pri 
la direkto, kien mi iris. Ekvidinte 
min, li ekpersekutis min, sed li 
glitis sur la malseka trotuaro kaj 
falis. Mi profitis la akcidenton 
por pliigi la distancon inter ni. La 
vundo sangadis, tamen la streĉo 
mutigis la doloron. Post tricentmetra 
kuro, mankis al mi spiro. Ardis la 
pulmoj kaj la koro akceliĝis. Mi 
ekkonsciis, ke mi devos gimnastiki 
iom pli. Laca, mi haltis. Alex ankaŭ 
haltis kaj, kurbigita, kun la manoj 
sur la genuoj, li penis revigliĝi. 
Tiu sceno venigis al mia kapo 
amuzan televidreklamon. Mi ridus 
se la situacio ne estus malfavora. Li 
ankaŭ ne estas atleto - mi konstatis. 
Reakirinte spiron, mi kuratingis 
arboplenan placon kaj kaŝis min 
inter la arbustoj. Spiregante kaj kun 
la haroj nekombitaj, Alex preterpasis 
lante kaj eksidiĝis sur benko. Dum la 


revigliĝo, li profunde esploris ĉiujn 
angulojn de la placo. La volumeno 
de la armilo elstariĝis sub lia 
ĉemizo. Minutojn poste, li ekstaris 
kaj rigardinte ĉirkaŭen plian fojon, 
li iris rekte al Laura. Singarde, kaj 
spirante plenpulme, mi akompanis 
lin ĝis li eniris la konstruaĵon. Mi 
kredis do, ke li jam estas en stato 
sufiĉe bona por peti sukuron por 
Laura. Mi iris ĝis la aŭtomobilo 
por serĉi ambulatorion, ĉar la lezita 
brako postulis kuracadon. Por eviti 
polican bultenon, mi informis ĉe 
la akceptejo, ke la vundo okazis 
pro hejma akcidento. Pansiginte la 
vundon, mi intencis oficiale informi 
la policon, sed konsiderante la 
malprofiton, kiun morgaŭaj noticoj 
kaŭzos al la nomo de nia enterpreno, 
mi decidis prokrasti la denuncon. 
Mi pensis ankaŭ, ke la perforta 
konduto de Alex originis el ebrieco, 
do nun, jam sobra, eble li pentas 
pri sia senpripensa ago. Meditante 
pri tio mi iris al la apartamento 
de Laura. Mi premis la sonorilon 
plurfoje, tamen nenian voĉon aŭ 
brueton mi aŭdis. La aŭtomobiloj 
de Laura kaj Livia estis en la garaĝo. 
Tiam mi iris al mia apartamento kaj, 
konsultinte telefonan katalogon, mi 
informiĝis per proksimaj hospitaloj 
pri virino pafvundita. Oni informis, 
ke neniu virino estis enhospitaligita 
pro tiu motivo la lastajn horojn. Mi 
revenis al la apartamento de Laura 
kaj ĝi daŭris silenta, do mi parkis la 
aŭtomobilon je konvena distanco. 
Kaŝite de branĉoplena arbo, mi restis 
tie ĝis noktomezo esperante, ke Alex 
kaj Laura revenos. Pluveto faladis 
kaj la vento estis frida. Radiaparato 
helpis min pasigi la tempon. Kiam 
ĉesis la efiko de la anestezilo, la 
doloro intensiĝis. Mi iris hejmen, 
konstemita. 


II 

Kvankam laca, mi pasigis la 
nokton sendorme. La suno ankoraŭ 
ne leviĝis kiam, post bano kaj taso 
da kafo, mi foliumis ĵurnalon serĉe 
de noticoj pri la akcidento, tamen 
nenian mi trovis rilate al tiu okazaĵo, 
eĉ ne sur policaj paĝoj. De servistino 
de Alex mi ricevis la informon, ke 
li ne dormis hejme tiun nokton kaj 
ke tio ofte okazas. Provizinte mian 

s 

porteblan telefonon per nova baterio 
mi serĉis Alexon en supozeblaj 
lokoj. Posttagmeze, Livia telefonis 
al mi ĉar ŝi restos en Holambra iom 

n 

pli, tamen ŝi ne sukcesis komunikiĝi 
kun Laura. 

- Verŝajne ŝia portebla telefono 
estas sen ŝargo, sed mi sciigos ŝin pri 
via decido - mi argumentis. 

Ja, mi evitis sciigi Livian pri la 19 
malfeliĉa okazintaĵo ĝis ekaperos io, 
kio kontribuos por lokalizi Lauran 
kaj Alexon. La sekvantan tagon mi 
decidis iri al la policejo sed ĝuste 
en tiu momento oni alvokis min por 
decidi pri grava afero en filio. Do 
mi denove prokrastis la denuncon 
ĉar, se mi farus ĝin en tiu momento, 
eble mi estus malpermesata foriri 
el la urbo. 

En la filio, malgraŭ nervostreĉita, 
mi ne komentis pri la dramo, kiun 
mi travivis. La ĉemizo kaŝis la 
pansaĵon. 

La sekvan matenon mi revenis je 
la deka. Konstatinte, ke regas silento 
ĉe la apartamento de Laura, mi eniris 
la aŭtomobilon por iri al policejo. 
Neatendite, ankaŭ Alex eniris tra la 
dekstra pordo. 

- Ĉu vi estas surprizita, Persio? 

- Kiel fartas Laura?! - mi 
demandis, senpacience. Mi serĉadis 
vin! 

- Mi scias, mi sekvis viajn 
paŝojn. 

Post malonga paŭzo, li diris: 

- Laura mortis. 




Lia falsa voĉtono indikis, ke li 
mensogis. Do mi diris, ke malgraŭ 
mia laikeco ne ŝajnis al mi, ke la 
vundo estas fatala, kaj ke ankaŭ li, 
ekzameninte Lauran, ne montris 
maltrankvilecon. Li argumentis, 
ke la momenta streĉo malhelpis lin 
taksi konvene la farton de Laura kaj 
ke dum nia foresto ŝia peno ŝi por 
ekstari okazigis sangelverŝon, kiu 
mortigis ŝin. Antaŭ ol doni al mi 
oportunon por aliaj kontraŭdiroj, 
li iris al la celo, sen ĉirkaŭfrazoj, 
dirante, ke li estas tie por postuli el 
mi tri milionojn da usonaj dolaroj. 
Malgraŭ certa pri ĉantaĝo, mi 
demandis lin pri la kialo, kiu igus 
min doni al li tiom da mono. 

- Tri milionoj da dolaroj ne estas 
multe se oni konsideros la koston 
de procesoj rilate al hommortigo, 
privata karcero kaj kaŝado de 
kadavro, krom ankaŭ la materiala 
kaj morala malprofito, kiun suferos 
via firmao. 

- Fripono! Vi okazigis la 
akcidenton kaj intencas ĉantaĝi 
min?! -mi diris indignita, skandante 
la vortojn. 

- Pasia krimo, Persio! - li diris 
cinike, kaj daŭrigis: Mi venis al 
la apartamento kaj ekaŭdis, ke vi 
ambaŭ kverelas. Aŭdinte bruon de 
vazo frakasiĝanta kaj poste la pafon, 
mi eniris la apartamenton ĉar la 
pordo ne estis ŝlosita. Mi vidis vin 
kun la armilo enmane kaj Lauran sur 
la sofo, agonianta. Mi gapadis, kaj 
antaŭ ol mi liberiĝis de la emocia 
skuo, vi arestis min en banĉambron 
post kiam vi min ligis kaj buŝumis. 
Post kelka tempo, jam konvinkite 
pri la morto de Laura, pro bruetoj 
mi supozis, ke vi forigis ŝian korpon. 
Reveninte frumatene, vi certiĝis 
pri mia senmoveco. Vi ignoris 
demandojn, kiujn mi faras pri Laura. 
Sendube, vi atendis oportunan 
momenton por forigi ankaŭ min. 
Dum multaj horoj mi restis atendanta 
malicaĵon, trinkante nur akvon, kiun 
malofte vi donis al mi. Mi klopodis 


liberiĝi de la ŝnuroj, kaj mi sukcesis 
post intensega kaj persista penado. 
La vundoj kaŭzitaj de la ŝnuroj 
ankoraŭ estas videblaj - li diris, 
montrante ambaŭ manradikojn, 
intence lezitaj. 

- Alexandre, mi opinias vin 
senprudenta, tamen mi ne supozis, 
ke via stulteco estas tioma! Ĉu vi 
intencas konvinki polican delegiton 
pri tiu fantazia intrigo?! Nu, vi 
liberiĝis de ŝnuroj, sed kiamaniere vi 
eliris el banejo, se ĝi estis ŝlosita? 

- Kompreneble, iafoje vi 
senatente iris el la banĉambro 
kaj ne ŝlosis la pordon. Nu, kiam 
komenciĝos la enketo, aliaj gravaj 
detaloj ekaperos por pravigi min. 
- li argumentis. 

- Kiel kutime, via denunco estos 
esplorita, sed mi defendos min per 
konvinkaj argumentoj, kiuj indikos 
vin kiel la precipan suspektaton. Ne 
estas pruvoj kontraŭ mi ĉar mi ne 
posedas armilojn kaj kiom ajn oni 
premos min, mi ne povos diri, kie 
estas la korpo, do sen korpo ne estas 
delikto. Se Laura mortis, pri kio mi 
ne kredas, la kuglo kiu mortigis ŝin 
eliris el via armilo. Ĉi tiun fakton 
la polico tuj konstatos. Laĵetaĵo de 
la pafo, kiun vi faris kontraŭ min, 
vundis min kaj enkrustiĝis en la 
intermuron. Mi eltiris kaj gardkaŝis 
ĝin en sekuran lokon. 

Provante nuligi tiajn argumentojn, 
Alex rapide informis, ke li formetis 
la armilon kaj la pafaĵon, kiu trafis 
Lauran. Do la pistolo estos deklarita 
kiel ŝtelita. Pri la korpo de Laura, 
en la ĝusta okazo la polico estos 
informita, kie trovi ĝin, inkluzive de 
kulpigaj postsignoj. 

Tiuj lastaj paroloj estigis al mi la 
timiganhipotezon, ke Alex, konfuzita 
kaj pasia, fakte mortigis Lauran post 
la akcidento. Tiamaniere, per nur 
unu bato, li sin venĝas kontraŭ la 
virino, kiu rifuzis lin kaj kontraŭ la 
rivalo, kiu, laŭ li, disputas ŝian amon. 
Vane mi klopodis malkovri en li 


elementojn, kiuj nuligos tiun subitan 
suspekton. Mi provis deadmoni 
lin de la ĉantaĝo, dirante, ke estas 
malfacile trompi la policon kaj 
grava estas la risko embarasiĝi en 
sian propran intrigon. Estas tempo 
ankoraŭ por forlasi la planon sen 
punoj - mi insistis. 

- Laura estas mortinta, do mi 
ne povas rezigni. Mi devas fari la 
denuncon, tamen vi povas eviti 
ĝin per la sola alternativo, kiun vi 
havas. 

- Kio igas vin opinii, ke tuj poste 
mi ne denuncos vin pro ĉantaĝo? 

- Via prudento. - li respondis. 
Vi ne agos senpripense, sciante ke 
tri milionoj da dolaroj reprezentas 
malpli ol la kosto de proceso rilata 
al tri gravaj krimoj, krom ankaŭ 
la nekalkulebla malprofito al via 
entrepeno. 

Kvazaŭ finante la rendevuon, li 
eliris el la veturilo dirante:- Persio, 
mi ne intencas malutili vin! Mi 
volas nur la monon! Do la bona aŭ 
malbona rezulto dependas de vi. 

- Kial la elaĉeto devas esti per 
dolaroj? - mi demandis. 

- Mi intencas eliri el tiu ĉi lando 
kaj mi hastas, do mi donas al vi la 
limtempon de du tagoj - li diris, 
emfaze. 

- Mi ne disponas tiun valoron. Vi 
scias, ke ne estas facila tasko kolekti 
ĝin dum tiu limtempo. 

- Gi estas malfacila, sed ne 
neebla. 

Alex pripensis iomete kaj finis, 
sarkasme: - Mi emas kompreni, 
ke la financoj de la fama firmao ne 
havas la postulatan kvanton, do mi 
malplialtigu ĝin al du milionoj da 
dolaroj. Dirinte tion, li foriris. 

III 

Kontraŭante la opinion de Alex, 
mi denuncis lin al la polico. Tuj 
kiam mi eliris el la distrikta policejo, 
surprizite mi ricevis telefonvokon de 


Livia, kiu faris mirigajn malkaŝojn, 
klarigante la situacion: Laura estas 
viva kaj fartas bone. 

Liviaparolis el bieneto, ĉe Laura, 
profitante kelkajn minutojn dum kiuj 
Alex forestis por prizorgi najbaron. 

- Li ne iris al la najbaro, - mi 
diris - ĉar li foriris de ĉi tie antaŭ 
preskaŭ unu horon post kiam li 
trudprenis Lauran. Mi jam denuncis 
lin al la polico. 

Post mallonga dialogo, Livia 
komencis rakonti la faktojn 
okazintajn dum tiu mateno: 

- Frumatene, elirinte el la 
flughaveno, mi iris per taksio al la 
apartamento, sed mia patrino ne estis 
tie. Vane mi provis kontakti ŝin. Mi 
provis telefoni ankaŭ al vi kiam Alex 
telefonis al mi. Eksciante, ke mi jam 
estas en la apartamento, li petis min 
atendi lin, ĉar li devas interparoli kun 
mi. Alveninte, li koncize rakontis la 
okazintaĵon, inkluzive sian ideon pri 
vojaĝo kun mia patrino eksterlanden, 
sen difinita dato por reveni. Ĉar ŝi 
postulis, ke mi vojaĝu kun ili, mi 
devos zorgi pri necesa vestaro. Mi 
opiniis lin stranga, do mi decidis 
silenti ĝis mi aŭdos mian patrinon. 

La ceteran aferon, kiu temas pri 
liaj pretendoj, li detale konfidencis al 
ŝi por konvinki ŝin akompani lin: 

- Konsiderante vin potenciala 
viktimo de ĉantaĝo, de antaŭlonge 
Alex intencas trudelpeti vin. Li vane 
provis koncepti sekuran kaj efikan 
planon. La oportuna okazo aperis 
je la vespero, kiam mi vojaĝis. La 
pafo, kiu trafis mian patrinon estis 
akcidenta, sed dum vi provis venigi 
sukuradon, li konstatis, ke la vundo 
ne estas fatala, sed opinante, ke 
oportunaĵo batas lian pordon, li 
decidis trudelpeti vin per denunco 
de hommortigo. Via rapida foriro 
de la apartamento serĉe de sukuro 
favoris lian intencon. Kiam vi 
malsupreniris la ŝtuparon li simulis 
persekuton celante forigi vin, por 
ke li povu agi libere. Persekutinte 


vin ĝis la placo, li revenis al la 
apartamento kaj veturigis mian 
patrinon al ĉi tiu bieneto. Antaŭe, 
tamen, ili iris en klinikon por sin 
provizi per instrumentaro kaj necesaj 
medikamentoj por ambulatoriaj 
procedoj. Ĉi tie li eltiris la kuglon kaj 
sciigis mian patrinon, ke la oportuno 
vojaĝi eksterlanden alvenis subite 
pro la lastaj okazaĵoj. 

Rimarkinte Alexon tre konfuza, 
ŝi klopodis deadmoni lin de malbonaj 
intencoj, tamen preta denunci 
lin, se li persistos. Timante, ke ŝi 
fiaskigos lian planon, li ekposedis 
ŝian telefonon, pretekstante provizi 
ĝin per nova baterio. Nepovante 
peti helpon kaj por gajni tempon 
ŝi kredigis al li, ke ŝi akompanos 
lin, postulante tamen, ke ankaŭ mi 
iru kaj ke li rezignu pri la ĉantaĝo. 

- Li blufas kontraŭ vi, - ŝi diris 

- ĉar ne okazis hommortigo. Do 
se vi ne submetiĝos al la premado, 
li devos fuĝi por eviti procesojn. 
Tamen li kredas, ke vi cedos. Se 
okazos la malo, li estos preta alfronti 
la malfavoran rezulton. Subtile li 
ekposedis ankaŭ mian personan 
telefonon, nesciante, ke mi posedas 
ĉi tiun duan aparaton. 

Post kiam Livia finis la raporton, 
mi avertis ŝin pri la risko al kiu ili 
sin elmetis, ĉar Alex estis konfuzita. 
Ŝi argumentis, ke Alex amas Lauran 
kaj, kvankam ekstercentra, li ne 
montras profilon karakterizan de 
murdanto, do li ne agos kontraŭ 
ili por ke la plano prosperu. Eble 
Livia ne antaŭvidis, ke 1 longedaŭra 
kunvivado ne ĉiam ebligas eniron 
en la internon de homa psiko. Mi 
petis de Livia la numeron de ŝia 
nova telefono kaj indikojn por iri al 
la bieneto. Mi promesis efektivigi 
la necesajn paŝojn por solvi tiun 
situacion dum proksimaj horoj. Mi 
reiris al la distrikta policejo kun la 
informoj de Livia, do oni prilaboris 
planon por aresti Alexon ĉe la freŝa 
faro. Laŭ orientado de delegito, mi 
infomis lin, ke tuj kiam mi kolektos 


la sumon mi kontaktos lin. Fakte, 
mi klopodis kolekti en tiu tago la 
postulatan sumon. 

La suno estis subiranta, kiam 
mi kontaktis Alexon. Post mia 
aserto, ke la dolaroj estas ĉe mi, 
li komentis ironie, ke la tasko ne 
estis tiel malfacila, kiel mi supozis. 
Senprokraste, li difinis la lokon kaj 
horon por la rendevuo, laŭŝajne jam 
planita de li. Mi informis Livian pri 
la nova situacio, preparante ŝin por 
venontaj okazaĵoj. 

IV 

Minutojn antaŭ la oka mi venis 
al alta loko, kies domara aspekto 
montras la altgradan situacion de 
siaj loĝantoj. Mi tenis valizon, kiu 
enhavis paketojn da dolaroj. Ĉe la 
veturila panelo estis ilo por kapti 
mian konversacion kun Alex kaj 
transdoni ĝin al la polico, kiu estis 
en strategia loko. Malsupre, oni 
vidis vastan urban regionon, kiu 
montris konstruaĵojn, viaduktojn kaj 
avenuojn forte prilumatajn, kie centoj 
da veturiloj trafikis al pluraj direktoj, 
prezentante fascinan luman vidaĵon. 
Neonaj reklamoj, kun diversaj 
nuancoj, beligis la pentrindan bildon. 
La mallaŭta brueto malproksime, kiu 
karakterizas grandajn urbojn, ne 
ŝanĝiĝis. Mi ŝaltis la aŭtomobilan 
radion ĝuste je la momento kiam oni 
informis, ke la Universala Kongreso 
de Esperanto okazis en Litovio, 
kun pli ol 2.200 partoprenantoj. 
Tuj poste oni komencis programon 
pri erudiciaj muzikaĵoj, per ludado 
de La Gvaranio, komponita de la 
brazila muzikmajstro Antonio Carlos 
Gomes. Tiun momenton Alex alvenis 
per taksio. Mi malŝatis la radion kaj 
ŝaltis la magnetofonon. Enirante 
la aŭtomobilon, kompreneble 
maltrankvila, li demandis: - Kie 
estas la mono? Mi malfermis 
la valizon sufiĉe vaste por ke li 
ekvidu la monbiletojn. Malkviete, 
li ekprenis ĝin kaj certiĝis pri ĝia 
enhavo. Trarigardinte la ĉirkaŭaĵojn, 


li ordonis min ekveturi malrapide 
direkte al la ŝoseo. 

Kelkajn minutojn poste, mi 
provis dialogi por karakterizi la 
trudelpeton kaj fundamenti pruvon 
porjuĝo. 

- Vi jam posedas la monon, do de 
nun vi ne plu minacas min? 

Nature parolema, tiun momenton 
tamen li ne inklinis al interparolo. 
Mi timis, ke li antaŭvidos mian 
intencon. Vane demandinte plian 
fojon, mi diris, senpacience, ke 
ankoraŭ mi povos reakiri la valizon. 
Li indikis la armilon kiel minacon 
kaj samniveligis min al hundeto, 
kiu forkuras je la unua signo de 
danĝero. Mi ne rebatis tiun insulton, 
ĉar la situacio ne estis oportuna 
por ofendiĝemo, eĉ ne por sterilaj 
diskutoj. Mi strebis paroligi lin, do 
mi insistis pli energie: - Mi rajtas 
scii, ĉu ja finiĝos viaj hontindaj 
minacoj. Nervoza, li respondis 
lakone: 

- Jes, foriru tuj el la urbo! 

Sur la ŝoseo, mi demandis: - Post 
via forvojaĝo eksterlanden, en kia 
situacio restos viaj havaĵoj? 

Iom pli trankvila, li ŝercis: 

- Scivolo mortigis katon. 

Sekundojn poste li deklaris, 
spontanee, ke li ne havas posedaĵojn. 
La domo kaj bieneto estas luitaj. Li 
vendis sian aŭtomobilon la antaŭan 
tagon. Li maldungis la servistinon 
kaj prizorgis aliajn aferojn. Subite 
li ordonis: 

- Eniru la proksiman malĉefan 
ŝoseon! 

Evidente ni iras al la bieneto. 
Ni veturis kelkajn kilometrojn 
sur tiu ŝoseo antaŭ ol eniri belan 
neasfaltitan veturvojon. Ni transiris 
regionon, kies vegetalaro estas 
troabunda. Noktvagantaj bestoj 
forlasis siajn kaŝlokojn serĉe de 
nutraĵoj. Ĉe la maldekstra bordo oni 
vidis brilajn okulojn de noktuo dum 
lacerto rapide trairis la vojon. Plue, 


fiera lupo rigardis nin. Lampiro, 
kun intermita lumo, flugis pluen. 
Allogite de reflektora lumo, flugantaj 
insektoj koliziis kontraŭ la veturilon. 
Flakoj sciigis, ke abunda pluvo 
falis posttagmeze. Nun, tamen, 
la klara atmosfero videbligis la 
trembrilan volbon. La luno, kvazaŭ 
arĝenta disko, elĵetis sian blankan 
lumon, kiu favoris la vidadon de 
detaloj de la ĉirkaŭaĵo. Alex ŝaltis 
la radion. Oni transsendis la lastajn 
akordojn de Kanto de Hindujo , al 
kiuj oni aldonis arion de Puccini. 
Traveturinte rivereton sur ligna 
ponto ni supreniris deklivon ĝis 
vasta ebenaĵo, kie oni vidis bovojn 
kuŝantajn ĉe la ŝoseaj bordoj. 
Dormemaj kaj alkutimigitaj al la 
loka trafiko, ili ne agitiĝis. Ni atingis 
disduiĝon, kie mi iris dekstren, laŭ 
indiko de Alex. Tiu branĉo finiĝis ĉe 
prizorgita ĝardeno de tipa kampara 
domo, ĉirkaŭata ambaŭflanke kaj 
malantaŭe de alta kaj branĉoplena 
arbareto, kiu malheligis la proksiman 
medion. Estis lumo en la verando kaj 
en unu el la fenestroj. Antaŭ ol mi 
malŝatis la motoron, Alex anoncis 
nian ĉeeston per rapida hupsono. Li 
prenis la aŭtomobilajn ŝlosilojn kaj 
petis la rilatajn dokumentojn, kaj 
ankaŭ mian porteblan telefonon, 
evidente montrante, ke li kunportos 
ilin. Dum Alex iris al la domo mi 
klopodis ekvidi movojn, kiuj indikus 
ĉeeston de policistoj ĉe la najbaraĵoj. 
Ĉu ili mistrafis la vojon kaj trairas 
alian regionon? 

La notoj de la Sveda Rapsodio 
sublimigis la magion de la lunbrilo. 
La reganta kvieto, kiu estis iafoje 
interrompita de birdpepado aŭ 
rosgutoj, kiuj falis de la saturita 
foliaro, indikis, ke lanaturo dormetis. 
Aromo el oranĝaj floroj parfumis la 
brizon kaj antaŭdiris printempon. Mi 
pensis pri la malsaĝa ago de Alex, 
kiam li eliris el la loĝejo kun Laura 
kaj Livia. Alproksimiĝante, Alex 
diris, per evitema rigardo: - Nun vi 
scias, ke mi blufis. 


Estis streĉaj momentoj dum 
Laura kaj Livia akomodiĝis sur la 
malantaŭaj sidlokoj kaj Alex metis 
pakaĵojn en la kofron. Antaŭ la 
ekveturo, li ordonis min reveni piede 
al la urbo. Mi komencis la vojiradon 
sur tiu strio el blanka tero, prilumata 
de la luno, pripensante la distancon, 
kiun mi devos piediri antaŭ ol trovi 
transportilon. Stare ĉe la aŭtomobilo 
li atendis, ke mi foriru sufiĉe. Post 
kelkaj dekoj da metroj, pro strangaj 
bruetoj, mi tumiĝis kaj vidis ke Alex, 
persekutate de pluraj figuroj, kuras 
direkte al arbareto apud la loko, kie 
mi staras. Mi antaŭiĝis je kelkaj 
metroj kaj kiam Alex kuris preter mi, 
mi etendis mian dekstran gambon 
kontraŭ liajn kmrojn, ĵetante lin sur 
la teron. Policistoj alproksimiĝis 
kaj senmovigis lin. Malarmita kaj 
mankatenita, kolerege sakrante 
kaj postulante siajn rajtojn, li estis 
kondukita al la polica veturilo. Mi 
revenis al la loko impresita de la 
lerteco elmontrita de la policistoj, 
kiuj agis ĝustatempe kaj efike. Oni 
informis min, ke sciante pri la loko 
de la bienet, gmpo da policistoj nin 
anticipis kaj restis kaŝita post kiam 
ili sciigis Lauran pri la strategio. 
Tiun momenton alproksimiĝis la 
policistoj, kiuj akompanis nin ekde 
nia foriro el la urbo. 

Ricevinte de la delegito la valizon 
kun mono, la veturilajn ŝlosilojn, 
dokumentojn kaj telefonon, krom 
ankaŭ orientado pri necesaj paŝoj, 
mi eniris la aŭtomobilon por veturigi 
Lauran kaj Livian hejmen. Mi 
malŝaltis la magnetofonon kaj metis 
la ŝlosilon en la startigilon, kiam mi 
rimarkis, per retrospegulo, ke Alex 
sukcesis eliri el la polica veturilo kaj 
alpaŝas min. 

- La dramo ankoraŭ ne finiĝis 
- mi diris al Livia. Mi malfermis 
la pordon por eliri, kiam akresona 
vekhorloĝo maldormigis min. Gi 
montris: 6:00h - dimanĉo. Mi 
haltigis la sonorileton kaj mi kuŝis 
pripensante la eblajn kaŭzoj de tia 
premsonĝo. *£■ 

